
Štovani predsjednice Zastupničkog doma i Sabora Republike Hrvatske, 
Štovana predsjednice Županijskog doma, 

Dame i gospodo, zastupnici oba Doma hrvatskog državnog Sabora, 
Štovani članovi hrvatske Vlade, i svi predstavnici izvrsne i sudbene vlasti, 
Cijenjeni gosti, uzvanici i svi nazočnici! 


I. 1995. GODINA NA KRAJU PETOGODIŠNJEG RAZDOBLJA SUVERENE HRVATSKE 


U 1995. godini proslavili smo petu obljetnicu uspostave samostalne i nezavisne, 
suverene i demokratske hrvatske države. 


Već zbog te činjenice, a pogotovo zbog načina na koji smo to obilježili - svečana 
sjednica hrvatskog državnog Sabora, prvi vojni mimohod i svečane proslave u čitavoj 
Hrvatskoj - prošla bi godina bila iznimno zapamćena. 


Međutim, u njoj se zbilo toliko događaja, i od takvoga sudbonosnoga značenja, da 
je možemo nazvati godinom dovršenja uspostave samostalne Hrvatske, i njezine 
potpune, pa i izvanredne, međunarodne afirmacije. 


Bila je to godina napregnutih političkih i diplomatskih pregovora, i takvih za mnoge 
iznenađujućih, velikih političkih i vojnih pobjeda Hrvatske, koje su stubokom 
izmijenile: i njezin položaj, i međunarodne okolnosti. 


Munjevitim, velikim i složenim ratnim pothvatima oslobođena su područja 
središnje Hrvatske i zapadne Bosne. 


Time je za buduća stoljeća osigurana opstojnost, ali i strateški interesi hrvatske 
države. 


Hrvatska je nanijela potpun poraz velikosrpskom imperijalizmu, i njegovim 
dvostoljetnim planovima za osvajanje hrvatskih krajeva i hrvatskoga mora. 


Ti uspjesi bili su najbolji, krunski, dokaz ispravnosti hrvatske državne politike u 
proteklih pet godina. S njima je obnovljena i učvršćena samosvijest hrvatskih ljudi da 
mogu ostvariti svoju samostalnu, za život sposobnu državu, usprkos nesklonosti 
svijeta. Valja, naime, imati na umu da je dio međunarodne javnosti, kao i domaći 
jugokomunistički nostalgičari, s nezadovoljstvom dočekao uspjehe hrvatske vojske u 
Hrvatskoj i u Bosni i Hercegovini, doživljavajući ih kao "elementarnu nepogodu". 


Svojim pobjedama Hrvatska je promijenila strateške odnose snaga, te kao 
regionalna sila postala uvaženi međunarodni čimbenik. 


To je omogućilo: uspjeh mirovne inicijative međunarodne zajednice, pod vodstvom 
SAD, postizanje Daytonskih sporazuma i njihovo potpisivanje u Parizu. 


U okviru Daytonskih sporazuma, postignut je i sporazum o mirnom vraćanju 
okupiranih područja hrvatskog Podunavlja, pod hrvatski suverenitet. 


U tom sklopu, od posebne je važnosti i potpisivanje sporazuma o stvaranju 
Zajedničkog vijeća za suradnju Hrvatske s BiH i Federacijom bošnjačko-hrvatskom, u 
duhu Washingtonskog sporazuma, koje je svoju prvu sjednicu održalo u Sarajevu 4. 
siječnja ove godine. 


Sve tješnje i svrhovitije povezivanje domovinske i iseljene Hrvatske, došlo je, 
osobito, do izražaja u prigodi moga državnog posjeta Australiji i Novom Zelandu. 


Ozračje općeg političkog raspoloženja hrvatskog naroda, njegova zanosa i ponosa 
zbog postignutih rezultata, očitovalo se posebno na primjeru "Vlaka slobode", u 
kojem je s državnim vodstvom simbolično bila čitava Hrvatska. Njegovim prolazom, 
od Zagreba preko Knina do Splita, zorno je potvrđena činjenica, da su zauvijek 
uklonjene sve zapreke, koje su sprečavale ne tek prometno jedinstvo sjeverne i južne 
Hrvatske. 


U prošloj su godini održani i parlamentarni izbori, za Zastupnički dom Sabora, koji 
su označili dalji korak u učvršćivanju demokratskog poretka. Nakon njih došlo je do 
stanovitog preoblikovanja vlade, u smislu njenog smanjivanja i osposobljavanja za 
učinkovitiju operativnu djelatnost osloncem na solidnu radnu većinu u Saboru. Nikica 
Valentić otišao je po dogovoru, za novog premijera imenovao sam Zlatka Matešu, a 
većina ministara ostala je i u sastavu nove vlade. 


U gospodarskom životu, usprkos povećanim izdacima za vojne potrebe, 
uzrokovanim velikom mobilizacijom i ratnim operacijama, uspjeli smo sačuvati 
stabilnost nacionalne valute - kune, i štoviše povećati kredibilitet zemlje u svijetu, a 
došlo je - prvi put u odnosu na predratno razdoblje - i do stanovitog gospodarskog 
rasta. 


Sve u svemu, 1995. godina bila je godina burnih zbivanja, i važnih događaja od 
najvećeg povijesnog značenja. 


Godina najvećih uspjeha od dana uspostave samostalne i demokratske hrvatske 
države! 


Stoga je vise no začuđujuće, što smo suočeni s pojavama koje sve te uspjehe 
negiraju, s otvoreno izraženim nakanama da kompromitiraju i destabiliziraju 
postojeću demokratski uspostavljenu vlast, bez koje svih tih zadivljujućih uspjeha 
uopće ne bi bilo. 


Takve su pojavnosti štetne po hrvatsku državnu politiku, kako s obzirom na 
rješavanje glavnih unutarnjih, tako i međunarodnih problema. 


Bez obzira na svu različitost njihovih izvora i nakana, one mogu služiti, i biti 
sredstvo, samo onim snagama koje su zainteresirane za povratak na staro stanje, bez 
suverene Hrvatske. 


Ni jednog momenta, ne smije se smetnuti s uma, da se sustavni napori za obaranje 
demokratske vlasti, koja je dovela do uspostavljanja samostalne hrvatske države, 
odigravaju u sjeni, pače i u okviru planova, neprestano prisutnih, itekako, utjecajnih 
međunarodnih čimbenika i silnica, o potrebi vračanja Hrvatske u nekakve 
jugoslavenske, pa i sire balkanske zajednice, kojima se daju i primamljiviji nazivi: 
Euroslavija, Jadranska konfederacija, Unija Jugoistočne Europe. 


Samo stabilna i snažna Hrvatska može se othrvati novim povijesnim zamkama. 


Rezultati koje smo dosada postigli, posebno u protekloj (1995.) godini, jamstvo su - 
na osnovama nacionalne sazrelosti hrvatskog naroda - i opstojnosti i budućnosti 
samostalne i suverene hrvatske države. 


ll. DOMOVINSKI RAT, OSLOBOĐENJE OKUPIRANIH PODRUČJA I ORUŽANE SNAGE 


Na početku 1995. godine bilo je još pod okupacijom srpskih pobunjenika, odnosno 
jugosrpske vojske 11.051 čkm hrvatskog teritorija, ili 19,6% kopnenog, odnosno 
12,3% ukupnog državnog teritorija. 


Nakon što su srpski odmetnici (noću 28./29. travnja 1995.) terorističkim napadom 
na civilne putnike na autocesti kod Okućana (bila su 3 mrtva i 15 ranjenih) 
demonstrativno odbacili postignut sporazum, o postupnom prometnom i 
gospodarskom uključivanju okupiranih područja u ustavnopravni poredak hrvatske 
države, donio sam odluku da se pravni poredak u zapadnoj Slavoniji uspostavi vojno - 
redarstvenim snagama. 


Okupirano područje zapadne Slavonije (Pakrac, Bogićevci, Medari, Okućani, Stara 
Gradiška, Jasenovac) oslobođeno je pothvatom "Bljesak" (1. i 2. svibnja 1995.) za 
svega 36 sati. Na tom području (pod UNPROFOR-om "Sektor Zapad"), pobunjeni Srbi 
imali su vojnu snagu jačine 4.000 ljudi u sastavu 18. zapadnoslavonskog korpusa, i 
osim toga dobrovoljno ili prisilno naoružano čitavo stanovništvo (oko 12.000), s 
dobro utvrđenim položajima, i u sumama s pripremljenim skladištima streljiva za 
dugotrajnu borbu. 


S naše strane sudjelovale su postrojbe 1., 2.,3.i 5. gardijske brigade, 1. hrvatskog 
gardijskog zdruga, 81. gardijske bojne, pričuvne i domobranske postrojbe zbornih 
područja Bjelovar, Osijek i Zagreb, posebne redarstvene postrojbe i Hrvatsko ratno 


zrakoplovstvo. O žestini neprijateljskog otpora govore naši gubici: 60 poginulih i 186 
ranjenih. 


Srpske odmetničke snage bile su razbijene u cijelosti, dio ih se predao, a s ostacima 
otišla je i većina civilnog pučanstva u Bosnu. 


Strani vojni promatrači, i analitičari, bili su iznenađeni uspjehom i profesionalnom 
učinkovitosti hrvatskih oružanih snaga, ali su još uvijek izražavali sumnje da bi 
Hrvatska mogla takvo što ponoviti u kninskoj krajini. 


Kao osvetu za doživljeni poraz u zapadnoj Slavoniji, te da bi nas zastrašili sa svojom 
raspoloživom raketnom tehnikom, srpski su pobunjenici, po nalogu Milana Martića, 
izvršili teroristički napadaj raketama "Orkan" na grad Zagreb (2. i 3. svibnja 1995.g.). 
Posljedice: 5 poginulih i 203 ranjenih (od kojih 19 djece). 


I nakon što smo munjevitim "Bljeskom" oslobodili zapadnu Slavoniju, predlagali 
smo Beogradu i Kninu mirno uključenje okupiranih područja na osnovi jamstva 
etničkih i ljudskih prava. 


Istodobno smo, za 5. obljetnicu Dana državnosti, 30. svibnja 1995., pripremili vojni 
mimohod na Jarunu, da bi hrvatskoj i svjetskoj javnosti pokazali što smo stvorili, u 
uvjetima potpunog embarga na naoružavanje, i skakvom oružanom silom 
raspolažemo. Sudjelovale su postrojbe svih grana oružanih snaga: kopnene vojske, 
ratne mornarice i zrakoplovstva, opremljene najmodernijom ratnom tehnikom. 


Hrvatski se narod prvi puta mogao uvjeriti da njegova država raspolaže sa 
suvremenom oružanom silom, a strani vojni promatrači bili su začuđeni, koliko 
tehnikom, toliko još i vise izvježbanošću i dojmom koji je ostavio časnički i vojnički 
sastav. 


Bez obzira na sve, kninski pobunjenici ne odustaju od svojih nakana da i pod cijenu 
rata provedu odcjepljenje od hrvatske države, i ujedinjenje s bosanskim Srbima. U 
tom cilju, zajedno s bosanskim Srbima, napadaju zaštićenu zonu Bihaća. Pad Bihaća 
prijetio je humanitarnom katastrofom (poput Srebrenice i Žepe), i ugrozom 
strateških interesa Hrvatske. Stoga smo na sastanku državnih vodstava Hrvatske i 
Republike i Federacije BiH, u Splitu 22. srpnja 1995., prihvatili poziv za pružanje vojne 
pomoći Bosni. U vojnoj operaciji u jugozapadnom području BiH, u srpnju i kolovozu 
1995. (pod nazivom "Ljeto '95"), oslobođeni su Bosansko Grahovo i Glamoč, cime je 
prekinuta glavna prometnica koja je spajala Knin s ostalim Srbima. Osim odterećenja 
pritiska na bihaćko područje ti su vojni uspjesi bili priprema za oslobođenje kninskog 
područja. U operaciji su sudjelovale postrojbe 1., 4., 5. i 7. gardijske brigade, 1. 
hrvatskog gardijskog zdruga, 81. gardijske bojne, pričuvne i domobranske postrojbe 
zbornog područja Split, Hrvatsko ratno zrakoplovstvo i postrojbe HVO (ukupno 
12.400 pripadnika HV i 11.500 HVO). Naši gubici bili su 23 poginula i 180 ranjenih, 
dok su srpskim snagama naneseni golemi gubici u ljudstvu i tehnici. 


Posto su me, predstojnik moga Ureda Hrvoje Šarinić i savjetnik Ivić Pašalić, 


izvijestili da na pregovorima, koji su nakon Beograda vođeni i u Ženevi, pobunjeni 
Srbi ne prihvaćaju naše uvjete, donio sam odluku da oružane snage obave 
oslobađanje okupiranoga teritorija Banije, Korduna, Like i Dalmacije s Kninom. 
Operacija "Oluja" počela je 4. kolovoza (u 05.00 sati) i završila potpunim porazom 
pobunjenika 7. kolovoza (u 18.00 sati), nakon svega 84 sati. Hrvatski se barjak 
zavijorio na kninskoj tvrđavi 5. kolovoza, a već 6. kolovoza, kao državni poglavar 
posjetio sam Knin, nekadašnji prijestolni grad hrvatskog kralja Zvonimira, koji su 
jugokomunistička armija i srpski ekstremisti pretvorili u glavni grad tzv. Srpske 
republike Krajine. Na taj se način zorno očitovala činjenica, da je za svagda riješen 
glavni unutarnji problem hrvatske države. 


Tim, dotada najvećim, pothvatom hrvatskih oružanih snaga, operacijom "Oluja", 
oslobođeno je 7.940 čkm okupiranog teritorija (14% kopnenog ili 8,8% cijelog 
hrvatskog teritorija). 


U to vrijeme imali smo pod oružjem oko 200.000 ljudi, a izravno je u operaciji 
sudjelovalo 138.500 pripadnika HV, MUP-a i HVO (116.900 pripadnika Hrvatske 
vojske, 14.500 pripadnika redarstvenih snaga i 7.400 pripadnika HVO) sljedećih 
postrojbi: 1., 2., 4., 7. i 9. gardijska brigada, 81. gardijska bojna, 1. hrvatski gardijski 
zdrug, 28 pričuvnih brigada i 18 domobranskih pukovnija iz svih 6 zbornih područja i 
sastavi Hrvatskog ratnog zrakoplovstva. Njima su, na bojišnici dugoj 630 kilometara, 
bile suprotstavljene jake srpske snage, koje su činili: 7. kninski, 39. banijski, 21. 
kordunski, 15. lički korpus, te korpus specijalnih snaga, ukupne jačine oko 31.000 
vojnika. Srpske snage imale su oko 300 tenkova, 425 topova i minobacača, 170 
oklopnih transportera i 230 protuzračnih oruđa. 


O žestini borbi i otpora govori podatak da su naše žrtve iznosile 228 poginulih, 15 
nestalih i 1.205 ranjenih boraca. 


Iz oslobođenog područja otišlo je u svemu oko 90.000 srpskog stanovništva, 
usprkos pozivima - mojim i hrvatske Vlade - da se svima, osim ratnim zločincima, 
jamce sva građanska i manjinska prava. 


Ukupna jačina i prednost Hrvatske vojske, prije operacije, u odnosu na srpske 
snage procijenjena je, od stranih vojnih analitičara, nedovoljnom za takvu ofenzivnu 
operaciju, kad se protivnik nalazi u dobro uređenim položajima za obranu, i kada 
može računati sa čitavim, naoružanim, stanovništvom. 


Oslobađanje središnjih dijelova Hrvatske sa Kninom, imalo je za Hrvatsku političko, 
strateško i gospodarsko značenje od neprocjenjive, i dalekosežne sudbonosne 
važnosti. 


Nakon točno 4 godine, 1 mjesec i 2 dana, 26. kolovoza 1995. ponovno je 
uspostavljen redovni željeznički promet između sjeverne i dalmatinske Hrvatske. Taj 
povijesni cin obilježili smo, "Vlakom slobode", u kojem je na putu od Zagreba do 
Splita preko Knina bilo gotovo svo hrvatsko državno vodstvo i simbolično, 
prisutnošću brojnih predstavnika, sva domovinska i iseljena Hrvatska. 


Način na koji je narod dočekivao "Vlak slobode" na svim usputnim postajama, i 
cijelim putem uz prugu, govorio je o svijesti i ponosu hrvatskih ljudi zbog napokon 
slobodne zemlje. 


Neposredno nakon operacije "Oluja", u skladu sa sporazumom s vodstvom 
Republike i Federacije BiH, hrvatske vojne snage nastavile su tijekom kolovoza i 
rujna, zajedno s HVO i u suradnji s Armijom BiH, operacije (pod nazivom "Maestral") 
u jugozapadnoj Bosni. U toj su operaciji oslobođena sira područja Bosanskog 
Grahova, Bosanskog Petrovca, Glamoča, Drvara, Kljuca, Mrkonjić Grada, Sipova i 
Jajca. 


Istovremeno postrojbe BiH oslobodile su Sanski Most i Donji Vakuf, pa je tada pod 
nadzorom hrvatskih i bosanskih snaga bilo vise od 54% teritorija BiH. 


U oslobađanju jugozapadne Bosne sudjelovale su postrojbe 1., 2. i 3. gardijske 
brigade HVO, druge postrojbe HVO, te postrojbe 4. i 7. gardijske brigade HV, i 1. 
hrvatskog gardijskog zdruga. 


Tijekom operacije "Maestral" hrvatske snage imale su 74 poginula i 226 ranjenih. 


U svim vojno - redarstvenim pothvatima u 1995. godini hrvatske oružane snage 
imale su 473 poginulih, 24 nestalih i 2.017 ranjenih (poginuli i nestali cine 0,3%, a 
ranjeni 1,1% gledano u odnosu na ukupni broj sudionika), što je srazmjerno znatno 
manje negoli u ratnim primjerima drugih vojski. 


Vojnim operacijama hrvatskih oružanih snaga u tijeku 1995. godine oslobođeno je 
77% okupiranog teritorija Hrvatske. 


Oslobođenjem središnjih hrvatskih područja, od zapadne Slavonije do Knina i 
Benkovca, omogućen je povratak: nakon "Bljeska" za 49.000 prognanika, a nakon 
"Oluje" za još 130.000 hrvatskih ljudi. Pod hrvatski suverenitet vraćeno je vise od 
10% nacionalnog bogatstva, dok su troškovi prometnih usluga smanjeni za 20 do 
30%; proradio je naftovod; otvorena je auto-cesta Zagreb-Lipovac (Bajakovo), a u 
elektroenergetski sustav uključene su 4 hidrocentrale, snaga kojih je jednaka 
hrvatskom dijelu nuklearke u Krškom. 


Oslobođenjem 8.500 čkm privremeno okupiranog područja, Hrvatska je zadobila 
vojnu materijalnu vrijednost od približno 2 milijarde kuna (9 vojarni, 27 skladišta, 4 
vojna vježbališta, 8 ostalih vojnih objekata, 2 zračne luke), te golem ratni plijen: 
preko 400 tenkova, oklopnih i drugih namjenskih vozila, 10 zrakoplova, preko 350 
komada teškog topničkog i protuzračnog oruđa, te vise od 12 milijuna komada 
raznog streljiva i minsko-eksplozivnih sredstava). 


Kao državni poglavar, i vrhovni zapovjednik oružanih snaga Hrvatske dodijelio sam, 
u ime Domovine, priznanja u obliku odlikovanja zaslužnim sudionicima Domovinskog 
rata. U prvom redu palim, nestalim i ranjenim vitezovima, među kojima su se osobito 


isticali: generali Blago Zadro i Andrija Matijaš, brigadiri Ivan Čanić, Ivan Rebrina, 
Predrag Matanović, Stjepan Grgac, Ante Saskor, pukovnici Tvrtko Miloš, Branimir 
Anić, Damir Tomljanović, Ludvig Pavlović, pilot brigadir Antun Radoš, piloti pukovnici 
Mirko Vukušić, Marko Živković, Miroslav Peris, letači poručnici Ante Plazibat i Rade 
Griva, pilot pukovnik Rudolf Perešin, koji je nestao tijekom operacije "Bljesak", iz 
HRM bojnik Denis Spika i dočasnici Nikola Perleta, Miodrag Perkušić i Siniša Tkalec, 
ali i mnogi drugi ne manje zaslužni junaći. 


Kao znak priznanja i počasti za sudjelovanje u operacijama "Bljesak", "Ljeto '95", 
"Oluja", i u "Iznimnim pothvatima", ustanovio sam posebne medalje kojima su 
odlikovani svi sudionici. 


Za istaknute ratne zasluge u čitavom Domovinskom ratu, i posebno u 1995. godini, 
najzaslužnijima je dodijeljeno 4.774 visokih vojnih odlikovanja. 


Pri kraju je i dodjela Spomenice domovinskog rata, koja se dodjeljuje svim vojnim i 
civilnim sudionicima. (Dosada ih je dodijeljeno 337.579). 


Veliki broj vojnika, dočasnika i časnika promaknut je u vise cinove. 


U čitavom Domovinskom ratu, od 1991.-1995. hrvatski narod imao je sljedeće 
ljudske žrtve: u Republici Hrvatskoj 10.668 poginulih i 2.915 nestalih (ukupno 13.583 
poginulih i nestalih), te 37.180 ranjenih. 


U BiH Hrvati su imali 9.909 poginulih i nestalih i 20.649 ranjenih. 


Prema tome, ukupni hrvatski gubici iznose 23.492 poginulih i nestalih (20.577 
poginulih i 2.915 nestalih) te 57.289 ranjenih osoba, što sveukupno čini 81.321 
stradalih osoba. Od toga u Republici Hrvatskoj 50.763 ili 62%, a u BiH 30.588 ili 38%. 
To je 1,8% od ukupnog broja Hrvata u RH i BiH, ali broj žrtava (poginulih i ranjenih) u 
RH čini 1,4% od ukupnog hrvatskog stanovništva u RH, a u BiH 4% od hrvatskog 
stanovništva u BiH. U odnosu na ukupne žrtve, od 1,8% u Domovinskom ratu, 
hrvatske žrtve u II. svjetskom ratu iznosile su 5,9% od ukupnog hrvatskog pučanstva. 


Ukupne materijalne žrtve Hrvatske iznose oko 145 milijardi kuna (oko 27 milijardi 
USS), prema dosada utvrđenim, izravnim ratnim štetama. 


Oštećeno je, ili uništeno, oko 25% proizvodnih gospodarskih kapaciteta, 9% 
stambenog fonda, što čini oko 145.000 stambenih jedinica, oštećeni su, ili potpuno 
uništeni, brojni nepokretni spomenici kulture, oteta je golema hrvatska imovina u 
zemljama bivše zajednice. U navedeni iznos još nisu uključene vrijednosti oduzete 
vojne imovine, štete na području ekologije, štete na pokretnoj spomeničkoj baštini, 
gubici u prometnoj i gospodarskoj strukturi, te sve posredne štete. 


Potpisivanjem Temeljnog sporazuma o mirnom vraćanju hrvatskog Podunavlja, te 
Daytonskog sporazuma o miru u BiH, stvorene su pretpostavke za demobilizaciju i 


prijelaz na mirnodopski ustroj hrvatskih oružanih snaga. 


U prošloj 1995. godini veličina Hrvatske vojske kretala se od 96.800 do 205.397 
ljudi, a od tog broja bilo je 158.412 mobiliziranih vojnih obveznika. 


U Domovinskom ratu sudjelovalo je i 38.350 pripadnika redarstvenih snaga 
Ministarstva unutarnjih poslova. 


Odmah po završetku borbenih operacija proveli smo djelomičnu demobilizaciju, a 
nakon spomenutih sporazuma donio sam odluku o potpunoj demobilizaciji. Do kraja 
prosinca demobilizirano je 123.236 vojnih obveznika, a daljih 14.000 bit će otpušteno 
do kraja siječnja 1996.. 


Osim vojnih obveznika, demobilizirat će se i sva tehnička sredstva i motorna vozila, 
koja su bila mobilizirana za ratne potrebe Hrvatske vojske. 


Koliki je ratni napor Hrvatska morala podnositi proizlazi iz činjenice da je u 
vremenu od 1991. do 1995. mobilizacijom bilo obuhvaćeno 360.070 vojnih 
obveznika, koji su 92,1% bili hrvatske nacionalnosti, 2,40% srpske, 1,18% 
muslimanske, a udio svake od desetak drugih manjina bio je ispod 1%. 


Demobilizacijom se oslobađa znatan ljudski i tehnički potencijal za potrebe 
gospodarstva i obnove. Izravna ušteda u proračunu Ministarstva obrane zbog 
provedene demobilizacije procjenjuje se na oko 168 milijuna kuna mjesečno. 
Međutim, valja imati na umu da je pred nama zadaća dalje izgradnje i mirnodopskog 
ustroja Hrvatske vojske opremanjem najsuvremenijim tehničkim sredstvima, 
sukladno i primjereno našim potrebama, s obzirom na relativno najduže granice u 
Europi (2.958 km), te na poseban geostrateški položaj zemlje. 


Moderne i jake hrvatske oružane snage jamstvo su mira i sigurnosti, štoviše i same 
opstojnosti suverene hrvatske države, pa i njenog svekolikog gospodarskog 
napretka. 


Za normalizaciju sveukupnog života na oslobođenim područjima poseban je 
problem uklanjanje mina i neeksplodiranih ubojitih sredstava. 


Prosuđuje se, da je u tijeku Domovinskog rata s obje strane bojišnice, postavljeno 
oko dva milijuna protuoklopnih i protupješačkih mina, te da je ispaljeno vise od 
milijun različitih topničkih projektila, od kojih najmanje 10% nije eksplodiralo. 
Zamašnost čišćenja proizlazi iz činjenice, da su raspoređene na prostoru u duzini 
1.180 km i u širini od 4-10 km, i još k tome u okviru mnogih gospodarskih objekata. 


Trenutno je na deminiranju angažirano 1.100 vojnika, redarstvenika i pripadnika 
Civilne zaštite, ali na toj zadaći mora se naći i civilna vlast. 


Od trenutka oslobađanja područja, vojnici su zajedno s djelatnicima Civilne zaštite, 
razminirali veliki dio puteva, pruga, trasa dalekovoda, gospodarskih objekata i 


stambenih jedinica, a dosada je razminirano oko dvjesta tisuća mina i 
neeksplodiranih projektila. 


Problem razminiravanja je izuzetno velik, zahtijeva velike troškove (od oko 2,5 
milijarde kuna ili oko pola milijarde američkih dolara) i višegodišnji neprekidan rad 
tisuća stručnjaka. Računa se, da bi 2.000 stručnjaka moralo raditi 8-10 godina na 
čišćenju mina. 


Pri Ministarstvu obnove i razvitka osniva se posebno tijelo za organizaciju i 
provedbu razminiranja na cjelokupnom području Republike Hrvatske, a posebna 
vladina komisija priprema potpuni plan za razminiranje. Na tim poslovima moći će se 
zaposliti znatan broj demobiliziranih stručnih pripadnika HV, ali veći broj trebat će i 
posebno obučiti. 


Zbog veličine i važnosti, problem smo internacionalizirali, upoznavši tijela UN, ai 
druge međunarodne čimbenike, pa i od međunarodne zajednice možemo očekivati 
određenu pomoć. 


Hrvatska država mora osigurati trajnu skrb za sve ratne žrtve: za obitelji poginulih i 
nestalih, za invalide i ranjene. Ta obveza i formalno je utvrđena "Zakonom o pravima 
branitelja iz Domovinskog rata". 


Do sada je stambeno zbrinuto 1.110 obitelji poginulih branitelja, 223 invalida sa 
100% tjelesnim oštećenjem, 92 obitelji nestalih i zatočenih hrvatskih branitelja, te 
372 invalida s postotkom tjelesnog oštećenja od 70-90%. 


U 1995. godini Ministarstvo obrane je za rješavanje stambenih problema odvojilo 
392.382.000 kuna, a za 1996. godinu predviđa se za izgradnju stanova iznos od 
434.302.000 kuna, a dodatna sredstva osigurat će se prodajom vojnih stanova. 

Nadalje, iz lisnice Hrvatskog fonda za privatizaciju, invalidima Domovinskog rata i 
obiteljima poginulih branitelja, dodijeljeno je ukupno 833 milijuna kuna u 


dionicama. 


Po odluci Vlade započela je izgradnja kuca s posebnom prilagodbom za 105 
najtežih invalida koji se kreću u invalidskim kolicima. 


Do sada je sto postotnim invalidima dato na korištenje 100 automobila, a u tijeku 
je nabavka još 150 automobila. 


Trenutno se u rehabilitacijskim centrima na liječenju nalazi 596 ranjenika. 
Za sveukupne potrebe obrane - uključujući i spomenutu socijalnu skrb za ratne 
stradalnike - u 1995. godini izdvojeno je vise od trećine državnog proračuna, što je 


vise od desetine bruto domaćeg proizvoda. 


Valja spomenuti da smo za opremu oružanih snaga, osim uvoza, činili posebne 

napore za poticanje domaće proizvodnje vojne opreme i tehnike, što ostaje 
strategijsko opredjeljenje, sa zadaćom osiguranja kvalitete i ekonomske 
opravdanosti. Razvojem vlastite vojne tehnologije smanjujemo ovisnost o uvozu, i 
zapošljavamo naše gospodarske i ljudske potencijale. Već danas je naša vojna 
industrija osposobljena, ne samo za remont postojeće ratne tehnike, već i za 
proizvodnju najsloženijih tehničkih sredstava, pa i tenkova i ratnih brodova, i sve to 
na temelju vlastitog, domaćeg znanja. (Primjerice, prvi hrvatski pištolj, snajperska 
puška, raketni sustav, bacač lakih granata i dr., a među konstruktorima valja 
spomenuti Ratka Jankovica). 


U vojnu proizvodnju uključeno je, u većem ili manjem opsegu, oko 300 
gospodarskih subjekata, i vise od 15.000 izravnih izvršitelja, a za namjensku 
proizvodnju, Ministarstvo obrane trenutno ima sklopljene ugovore s51 domaćom 
tvrtkom. Od većih industrijskih poduzeća koja su se istakla u podmirivanju vojnih 
potreba treba spomenuti: Specijalna vozila "Đuro Đakovic", KONCAR Zagreb, 
TORPEDO Rijeka, ZIS Krapina (udruga vojnih proizvođača), TANKER-COMMERCE 
Zadar, IMOSTROJ Imotski, RAPID Virovitica, ARMA Zagreb, TESLA-ERICSON Zagreb, 
ACM Zagreb, HEMERSON Zagreb, "Rikard Bencic" Rijeka, IM-Metal Ozalj, Metalna 
industrija Varaždin, "Petrač" Zagreb, pored mnogih drugih. 


U izgradnji hrvatskih oružanih snaga i u iznimno teškim uvjetima Domovinskog 
rata, posebnu važnost posvećivali smo školovanju kadrova, koji su svoje borbeno 
iskustvo i ratno umijeće dokazali na bojištima, u "Bljesku", "Oluji" i u drugim 
pothvatima. 


U našim vojnim školama do danas je uspješno završilo školovanje oko 6.800 
časnika i dočasnika, od kojih su oko 10% svih polaznika pripadnici HVO. 


U okviru međunarodne vojne suradnje valja spomenuti tečajeve organizacije MPRI, 
koje je u 1995. godini završilo oko 150 časnika i dočasnika. 


Ministarstvo obrane školuje u civilnom visokom školstvu: 37 polaznika na 
magistarskom stupnju, 715 polaznika na visokoškolskim ustanovama i 1.230 u 
srednjim školama, a stipendira i 150 redovitih studenata fakulteta od interesa za HV. 


U okviru profesionalne rehabilitacije školuje se 206 invalida Domovinskog rata. 

U skladu sa svojom državnom politikom, a i prema međunarodnim obvezama 
Hrvatska održava i međunarodnu vojnu suradnju s pojedinim državama i s OESS, UN i 
NATO, radi stvaranja potrebnih pretpostavki za "Partnerstvo za mir". 

U ovoj godini predstoji nam provedba sporazuma o mirnoj reintegraciji okupiranog 
hrvatskog Podunavlja (Istočna Slavonija, Baranja i Zapadni Srijem) koje čini 4,5% 


kopna ili 2,8% ukupnog teritorija. 


Prije rata (po popisu 1991.) na području hrvatskog Podunavlja živjelo je ukupno 
194.809 osoba, i to: 87.051 Hrvata (ili 44,7%), 39.880 Mađara i ostalih (20,5%) te 

67.878 Srba (34,8%). Hrvati i ostale nesrpske manjine činili su, dakle, 65,2% od 
ukupnog stanovništva. 


Prognanika iz okupiranog područja hrvatskog Podunavlja ima oko 100.000, od kojih 
je trenutno u Hrvatskoj 76.669. 


Kontrolu okupiranog teritorija drže srpske snage tzv. 11. istočnoslavonskog 
korpusa, ali ima i dijelova 12. novosadskog korpusa jugoslavenske vojske, a i dobar 
dio stanovništva je naoružan. 


U okviru daytonskih pregovora pristali smo na potpisivanje Temeljnog sporazuma 
o području Istočne Slavonije, Baranje i Zapadnog Srijema (potpisan 12. studenoga 
1995.), da bismo izbjegli nove ljudske i materijalne žrtve. 


S obzirom na to da smo u prošloj (1995.) godini završili ratno razdoblje za 
oslobađanje okupiranih područja, moguće je i potrebno učiniti sažeti osvrt na 
Domovinski rat. 


Prije svega treba se podsjetiti na tisuće i tisuće onih kojima u ime Domovine treba 
izraziti zahvalnost za njihov udjel u Domovinskom ratu. Bilo je već rijeci o 
promaknućima u vise cinove i odlikovanjima, pa bi na ovom mjestu bilo uputno 
spomenuti barem neke od zapovjednika Hrvatske vojske koji su se posebno istakli u 
spomenutim pothvatima Domovinskog rata. To su: general-pukovnici Ante Gotovina, 
Josip Lucić i Đuro Dečak, general-bojnici Marijan Mareković, Miljenko Crnjac, Ivan 
Korade, Mirko Norac, Damir Krstičević, Ljubo Česić, Ivan Kapular, Milenko Filipović, 
Mile Ćuk, Nojko Marinović, Mate Šarlija-Daidža, stožerni brigadiri Mladen Kruljac, 
Zvonko Peternel, Renato Romić, Jozo Miličević, Stanko Sopta, Željko Glasnović, Mijo 
Jelić, brigadir Ante Kotromanović, pukovnici Mario Sunjic, Danijel Kotlar, i mnogi 
drugi. Istaknimo pritom, da je trećina ovdje nabrojanih došla iz iseljeništva, što je 
najbolji dokaz o veličini udjela hrvatskog iseljeništva u Domovinskom ratu. 


Među pripadnicima Hrvatske ratne mornarice, pod zapovjedništvom admirala 
Svete Letice, u Domovinskom ratu posebno su se istakli: kapetan bojnog broda 
Kuzma Pecotić, pukovnik Zdravko Zuvela, kapetan korvete Mile Catlak, pripadnici 
"Odreda naoružanih brodova - Dubrovnik", a od pripadnika Hrvatskog ratnog 
zrakoplovstva, pod zapovjedništvom general-pukovnika Imre Agotića, posebno su se 
istakli general-bojnik Josip Culetic, stožerni brigadir Zdenko Radulj, brigadir Matko 
Raos, pukovnici Josip Hrgović i Vladimir Rajtar, Goran Pauk i Neven Livajić, itd.. 


Zasluge u planiranju, pripremi i vođenju operacija, tijekom Domovinskog rata, 
imaju prethodni i sadašnji načelnik Glavnog stožera Hrvatske vojske, stožerni general 
Janko Bobetko i general zbora Zvonimir Cervenko, te duznosnici Glavnog stožera, 
general-pukovnik Petar Stipetić, kontraadmiral Davor Domazet, general-bojnik Pavao 
Miljavac, a iz djelatnosti Ministarstva obrane iz područja opskrbe i političko- 
psihološke djelatnosti general-bojnici Vladimir Zagorec i Ivan Tolj, te brigadir Markica 
Rebić. 

Ministar obrane Gojko Šušak osim uspješnog vođenja Ministarstva imao je 
posebnu ulogu u stvaranju hrvatskih snaga Herceg - Bosne i u ostvarivanju suradnje u 
ratnim operacijama oružanih snaga Hrvatske i Federacije. 


U Domovinskom ratu, istaknutu ulogu imale su redarstvene snage Ministarstva 
unutarnjih poslova, a ministar Ivan Jarnjak osim općeg vođenja Ministarstva, i u 
ustroju redarstvenih snaga HR Herceg - Bosne i Federacije. U posebnim postrojbama 
redarstvenih snaga osobito su se istakli general-pukovnik Mladen Markač, i 
dužnosnici Dražen Curkovic, Mladen Leovac, Milan Asić, Zlatko Felja, Ivo Loborec 
itd.. 


Posebno valja istaknuti ulogu hrvatskog zdravstva, koje je od samog početka 
Domovinskog rata započelo ustroj čitavog zdravstvenog sustava prema potrebama 
ratnih okolnosti. U pripremi prvog ustroja hrvatskog ratnog saniteta sudjelovali su 
liječnici i nastavnici Medicinskog fakulteta u Zagrebu, a posebne zasluge pripadaju 
prvom i sadašnjem ministru zdravstva, dr. Andriji Hebrangu, zatim dr. Ivici Kostoviću, 
dr. Mati Granicu i dr. Zdenku Škrabalu. Ministar Hebrang bio je i predsjednik Kriznog 
stožera zdravstva članovi kojega su bili dr. Ivo Prodan, dr. Slobodan Deskovic, dr. 
Mate Ljubičić, dr. Miljenko Plavšić i Ivan Medved. U taj sustav tijekom 1991. i 1992. 
dobrovoljno se uključilo oko dvije tisuće liječnika iz cijele Hrvatske te iz Herceg- 
Bosne. Posebno treba spomenuti one koji su u obavljanju svoje plemenite dužnosti 
smrtno stradali: Anđelko Visic, Branko Guvac, Dragutin Krusic, te Ivan Sreter koji se 
vodi kao nestao. 


Od liječnika koji su se osobito istakli u ratnim bolnicama bili su, među ostalima, 
Juraj Njavro, Krešimir Glavina, Miroslav Kincl, Josip Husar, Velimir Simunic, Goran 
Dodig i Mihovil Biocic. 


Hrvatsko zdravstvo preuzelo je i brigu o ustroju opće zdravstvene zaštite u Herceg- 
Bosni, u njihovu ratnu sanitetu posebno su se istakli Vlado Tabak, Kornelije Brkić, 
Tugomir Gverić, Toni Kolak, Jadranko Barišić, Ivan Šarac, Ivan Bagarić, Željko Bušić, te 
osnivači zdravstvene službe u Franjevačkoj bolnici Nova Bila, Branimir Kulis i Tihomir 
Perić. 


Uz već spomenute doprinose hrvatskih poduzeća u razvoju vojne proizvodnje, 
treba spomenuti i poduzeća koja su zaslužna redovitu i kvalitetnu opskrbu postrojbi 
Hrvatske vojske za sve vrijeme Domovinskog rata. 


To su u prvom redu bila: PODRAVKA, PIK VRBOVEC, RAZVITAK (Metković), PIK 
KARLOVAC, ZAGREPCANKA, IPK OSIJEK, VINDIJA, ali i mnogi drugi proizvođači 
prehrambenih proizvoda. Među brojnim opskrbljivačima odjećom posebno treba 
istaci: CATEKS Čakovec, Tekstilni kombinat Zagreb, VARTEKS, VIS Varaždin, Pamučna 
industrija Duga Resa, LIO Osijek, "Virovitičanka" Virovitica, ZIVT Zabok. 


Pri tome mnoga poduzeća uopće i nisu naplaćivala svoje proizvode, a i onda kada 


jesu tada su ili išli s nizom cijenom, ili pak strpljivo čekali, budući da Ministarstvo 
obrane jednostavno nije imalo sredstava za podmirenje svojih obveza. 

U tom sklopu treba spomenuti Privrednu banku Zagreb pod vodstvom pokojnog 
Joze Martinovića (kasnije i ministra financija), i Martina Katičića kao pouzdanu 
financijsku potporu ukupnim ratnim naporima, te INU pod vodstvom Nikice 
Valentića, Franje Gregurića i Hrvoja Šarinića, kao pouzdanog dobavljača naftnih 
derivata za potrebe oružanih snaga. 


U ovom sažetku valja spomenuti i brojne znanstvene i kulturne institucije, 
umjetničke i sportske skupine i djelatnike, koji su se na svoj način djelatno uključivali 
u obrambene napore: uključujući odlascima i djelatnošću na samom bojištu, ili pak 
svjedočenjem istine o Hrvatskoj pred svijetom. 


Prisjetimo se Tomislava Ivčića i njegova STOP THE WAR IN CROATIA, zatim npr. 
CROATIAN ART FORCES: poznate "Čete hrvatskih umjetnika" na čelu s književnicima 
Josipom Paladom i Hrvojem Hitrecom, zatim družine Ad HOC, pa umjetničke skupine 
MOJA DOMOVINA, itd.itd. 


Mnogi kulturni i znanstveni djelatnici izravno su kao dobrovoljci, s oružjem u ruci 
sudjelovali u Domovinskom ratu: primjerice, prvak HNK Sven Lasta koji je od samog 
početka rata kao obični vojnik bio na prvoj crti bojišta, a danas je pričuvni pukovnik 
HV, onda redatelj Slobodan Praljak, danas pričuvni general-pukovnik, redatelj Miro 
Međimorec, danas stožerni brigadir. 


Treba se podsjetiti i brojnih domovinskih i iseljeničkih udruga, pokreta i akcija koje 
su sirom Hrvatske, Europe i svijeta pridonosile ukupnom obrambenom naporu. 


Tijekom Domovinskog rata, Hrvatska radio i televizija, te ostala sredstva javnog 
priopćavanja dali su golem prilog sirenju istine o jugokomunističkoj i srpskoj agresiji. 
Svojim udjelom u Domovinskom ratu neki su položili i živote: Zvonimir Devernaj, 
Žarko Kaic, Gordan Lederer, Nikola Stojanac, Ivo Sipek, Gorki Živković, Đuro Podboj, 
Stjepan Penić, Zdenko Purgar, Pavo Urban, Zivko Krstičević, Tihomir Tunuković, 
Tomica Belavić, Željko Ruzičić, Ivan Marsic, a spomenimo i Sinišu Glavaševića cija je 
sudbina još uvijek nažalost neizvjesna. 


Na kraju ovog osvrta valja podsjetiti da smo pune četiri godine vodili rat, a da 
formalno nismo mogli navijestiti ratno stanje. Nakon izbijanja srpske pobune, 
kolovoza 1990., na prijedlog Vlade i Predsjedništva Sabora, donio sam Odluku o 
uvođenju mjera pripravnosti. 


Temeljem svojih ustavnih ovlasti, tijekom 1991. i 1992., donio sam i niz potrebnih 
naredbi i uredbi sa zakonskom snagom. One od njih koje su još uvijek na snazi u 
mirnodopskim uvjetima treba ukinuti, a neke od njihovih odredbi ugraditi u 
odgovarajuće zakone. 


Kao državni poglavar, i vrhovni zapovjednik oružanih snaga mogu s punim pravom 


ustvrditi da smo u Domovinskom ratu izvojevali punu vojnu pobjedu. To smo postigli 
izgradivši hrvatsku oružanu silu u izvanredno nepovoljnim i teškim ratnim 

okolnostima. Zadivljujućom pobjedom u Domovinskom ratu Hrvatska je postala 
respektabilna regionalna sila i bitan stabilizacijski čimbenik o ovom dijelu Europe. 


III. VANJSKA POLITIKA I MEĐUNARODNI POLOŽAJ HRVATSKE 


Odrednice hrvatske vanjske politike 

Ostvarenje suverene vlasti na državnom području 
Okončanje krize u Bosni i Hercegovini 
Normalizacija odnosa sa SR Jugoslavijom 

(Srbijom i Crnom Gorom) 

Hrvatska i europske integracije 

Druge vanjskopolitičke aktivnosti 


1. Odrednice hrvatske vanjske politike 


U svom Izviješću hrvatskom državnom Saboru, na kraju 1994. godine, kao osnovne 
zadaće hrvatske vanjske politike naznačio sam: 


- 1. ostvarenje suverene vlasti hrvatske države na cijelom državnom području, s 
tim da se ima na umu i strateška važnost razrješenja krize u Bosni i Hercegovini; 


- 2. promicanje dobrih odnosa i suradnje Hrvatske s onim zemljama koje u 
svjetskoj i europskoj politici imaju najvažniju ulogu; 


- 3. poticanje i unapređenje međunarodne (političke, gospodarske, kulturne i svake 
druge) suradnje, u skladu s načelima Ujedinjenih naroda i Organizacije o europskoj 
sigurnosti i suradnji sa svim zemljama, na ravnopravnim osnovama, ali uz čvrstu i 
dosljednu obranu vlastitih nacionalno-državnih interesa; i 


- 4. usmjerenje Hrvatske prema europskoj gospodarsko-sigurnosnoj integraciji. 


Sada, nakon godine dana, mogu se - jamačno - donijeti ocjene kako su i u kojoj 
mjeri ostvarene te bitne zadaće hrvatske vanjske politike. 


2. Ostvarenje suverene vlasti na državnom području 


Početak 1995. godine dočekali smo s mandatom UNPROFOR-a, koji je neuspješno 
provodio tzv. Vance-ov plan prema kojem su na području Hrvatske postojala 4 

područja pod zaštitom UN. 


Mirovne su snage svojim "neutralnim" i "nepristranim" odnosom prema 
neprestanom protivljenju pobunjenih Srba za ponovno uspostavljanje hrvatske vlasti, 
u stvari pomagale održanje okupacije. 


S obzirom na to, da su takvo stanje pobunjeni Srbi koristili za sve čvršće 
povezivanje tzv. srpske krajinske republike s "ostalim srpskim zemljama", tj. s 
bosanskim Srbima i sa Srbijom, igrajući se države s predsjednikom, vladom, vojskom i 
posebnom valutom - na početku 1995. godine donijeli smo odluku o otkazu mandata 
mirovnih snaga. Na uporno zauzimanje međunarodnih čimbenika - koji su se uplašili 
da bi to moglo dovesti do proširenja, pa i općeg ratnog sukoba - pristali smo, nakon 
mog susreta i dogovora sa potpredsjednikom SAD Al Gorom, na novi, promijenjeni 
mandat mirovnih snaga pod imenom UNCRO (Rezolucija 981 Vijeća sigurnosti od 31. 
ožujka 1995. kojom je ukinut mandat UNPROFOR-u). Dobili smo čvrsta uvjeravanja 
da će se tijekom novog, promijenjenog mandata ostvariti mirna reintegracija. 


Međutim, ni UNCRO snage nisu bile sposobne provesti reintegraciju okupiranih 
područja u cjelokupni državni sustav Hrvatske, jer su pobunjeni Srbi i dalje izigravali 
oživotvorenje rezolucija Vijeća sigurnosti, i konkretne dogovore o prekidu vatre i o 
postupnoj reintegraciji uspostavom gospodarskih i prometnih veza. Nakon što se 
očitovalo da srpski pobunjenici ne pristaju na mirnu reintegraciju, donio sam odluku 
da se vojno-redarstvenim pothvatom onemogući terorističko ometanje prometa i 
uvede pravni poredak na dotada okupirano područje zapadne Slavonije. 


Velike ratne pobjede Hrvatske vojske promijenile su strateške odnose, i omogućile 
mirovnu inicijativu država tzv. Kontaktne skupine pod vodstvom SAD. Hrvatske 
pobjede konačno su srušile mit o srpskoj vojnoj snazi i premoći, mit u koji su vjerovali 
ne samo Srbi, nego i veliki dio zapadnih vojnih stručnjaka i političara. 


Tim smo pobjedama osigurali strateške interese, štoviše i samu budućnost 
samostalne i suverene hrvatske države, jer vise ne može biti ugrožena iz samog 
njezinog središta. Učvrstili smo međunarodni položaj Hrvatske, postigavši da ona 
postane, kao glavna regionalna sila, strateški partner Sjedinjenih Američkih Država 
na ovom prostoru, i nezamjenjiv čimbenik u stvaranju novog međunarodnog poretka 
u ovom dijelu Europe. 


3. Okončanje krize u Bosni i Hercegovini 


Od početka agresije, na Hrvatsku i BiH, bilo je očito da je kriza u BiH jedna od 
najzamršenijih kriza u današnjem svijetu, zbog dubokih uzroka civilizacijsko-vjerskih, 
kulturnih i nacionalnih ili političkih suprotnosti, uvjetovanih ne samo naslijeđem 
povijesti. Na osnovi tih spoznaja osobno sam još na početku 1993. predlagao da se 
SAD odlučnije uključe u rješavanje te krize i da jedino NATO, kao vjerodostojna vojna 

sila, može osigurati mir, koji treba i nametnuti onima koji ne prihvate političko 
rješenje. No, tek su promijenjenom strateškom situacijom, do koje je došlo nakon 
hrvatskih vojnih uspjeha, stvorene pretpostavke za mirovnu inicijativu država 
Kontaktne skupine - SAD, Njemačke, Francuske, Velike Britanije i Rusije - pod 
vodstvom SAD, što će reći i pretpostavke za postizanje daytonskih sporazuma i za 
njihovo potpisivanje u Parizu (14. prosinca 95.). 


Nakon "Oluje" Hrvatska je sa svojim snagama bila u mogućnosti da nastavi 
operacije za oslobođenje Banja Luke i hrvatskog Podunavlja. To, međutim, 
međunarodni čimbenici nisu htjeli prihvatiti, zbog procjena da bi novih 300-500.000 
izbjeglica, iz tih područja, neizbježno dovelo do izravnog uključivanja SRJ u sukob, i 
tako do opasnosti proširivanja rata, što bi onemogućilo započete mirovne napore. 


Posto smo postigli čvrsta jamstva za mirno vraćanje okupiranih područja, na 
konferenciji u Daytonu Hrvatska je bila najuvaženiji konstruktivni čimbenik. 


Uspješan završetak te konferencije značio je kraj rata, dolazak mira i početak 
stvaranja novog međunarodnog poretka na ovom području. 


Sporazumom u Daytonu dogovoreno je ustavno uređenje BiH, po kojem ona ostaje 
složena država - pod nazivom Bosna i Hercegovina - koju cine dva ravnopravna 
entiteta, Federacija BiH i Srpska Republika. 


Zajamčena je ravnopravnost hrvatskog naroda, kao konstitutivnog naroda i u Bosni 
i Hercegovini i u Federaciji bošnjačko-hrvatskoj. Da međunarodni čimbenici u svojoj 
zamisli stvaranja mira, i novog poretka na ovom prostoru, pridaju posebnu važnost 
Federaciji, svjedoci činjenica da je Sporazum o oživotvorenju Federacije BiH, koji su 
potpisali predstavnici hrvatskog i bošnjačko-muslimanskog naroda, ovjerovljen 
potpisima svjedočenja predstavnika SAD, Europske Unije i Njemačke. Sporazum su 
potpisali: Alija Izetbegović, Predsjednik Predsjedništva Republike Bosne i 
Hercegovine; Krešimir Zubak, Predsjednik Federacije Bosne i Hercegovine; dr. Haris 
Silajdžić, predsjednik Vlade Bosne i Hercegovine; Jadranko Prlić, dopredsjednik Vlade 
Bosne i Hercegovine; dr. Franjo Tuđman, Predsjednik Republike Hrvatske, uz tekst: 
"Predsjednik Republike Hrvatske podržava odredbu ovog sporazuma i pomagat će u 
njegovoj punoj primjeni". 


Ističući tu činjenicu, ne smijemo, međutim, zaboraviti da o buducnosti BiH, i uopće 
čitavog prostora bivše Jugoslavije, očito ima različitih primisli. O njihovu postojanju 
očito svjedoci i jedno usputno pismo uz daytonski sporazum u kojem se predlaže, 
među inima, razmatranje carinske unije između BiH i sadašnje Jugoslavije. 


Kao dodatak sporazuma o Federaciji, potpisan je i Prijelazni statut Mostara, prema 
kojem će Mostar biti jedinstven grad s nekoliko općina. Također su potpisani 
sporazumi, o povratku hrvatskih i bošnjačko-muslimanskih izbjeglica, u pojedine 
gradove u Federaciji, te muslimanskih izbjeglica s područja Velike Kladuše i Cazina, 
koji su (njih oko 30.000) izbjegli u Hrvatsku pred muslimanskom vlascu, nakon 
slamanja srpske opsade Bihaća. 

U svezi s ovim sporazumom, treba spomenuti da su te izbjeglice pristale samo 
dijelom na povratak, tek kad je s vladom predsjednika Izetbegovića dogovoreno da 
im se zajamči sigurnost prisutnošću posebnog hrvatsko-tursko-sarajevskog 
redarstvenog odreda. 


Ujedno treba odati priznanje predsjedniku Turske Suleymanu Demirelu, koji je 
pristao da Turska pošalje redarstvenu postrojbu, koja će zajedno s postrojbama 
MUP-a Hrvatske i Federacije, jamčiti sigurnost povratnicima, koji se, iako usporeno, 
ipak vraćaju svojim kućama. 


Opstojnost i ravnopravnost hrvatskog naroda u Federaciji BiH, na osnovi njegove 
trajne povezanosti s Hrvatskom, osigurana je Sporazumom o uspostavi Zajedničkog 
vijeća za suradnju Republike Hrvatske s Bosnom i Hercegovinom i Federacijom Bosne 
i Hercegovine. Taj su sporazum u Daytonu pripremili, a u Parizu potpisali Predsjednik 
Republike Hrvatske, predsjednik Predsjedništva Bosne i Hercegovine Alija Izetbegović 
i predsjednik Federacije Krešimir Zubak. 


Zajedničko vijeće bavit će se: poticanjem, strateškim planiranjem i usklađivanjem 
suradnje na svim područjima gospodarskog, kulturnog i znanstvenog života, 
usklađivanjem vanjske i obrambene politike, te svim pitanjima od obostranog 
interesa. 


Zajedničko vijeće ima četrnaest članova s tim da je predsjednik Vijeća Predsjednik 
Republike Hrvatske, a potpredsjednik Predsjednik Predsjedništva Bosne i 
Hercegovine. 


Sporazum o rješenju krize u Bosni i Hercegovini postignut je pod vodstvom SAD, uz 
sudjelovanje ostalih država tzv. Kontaktne skupine: Njemačke, Francuske, Velike 
Britanije i Rusije. Tim glavnim međunarodnim čimbenicima bilo je najvažnije postići 
mirno rješenje krize, trajanje koje bi moglo dovesti inače ne samo do još većih ratnih 
strahota, nego i do proširenja sukoba, s možebitnim civilizacijskim posljedicama. 


U rješavanju bosanske krize, glavni međunarodni čimbenici polazili su od stanja 
nastalog četverogodišnjim ratom, s tim da se ono, u razgranicenju između Federacije 
i Srpske Republike, uobliči prema ranije predviđenoj osnovi 51:49%. 


Da bi se to postiglo, hrvatska delegacija morala je pristati na odstupanje područja 
Mrkonjić grad-Sipovo, ali joj je za uzvrat srpska strana na naše uporno zahtijevanje 
morala ustupiti područje Odžaka u Bosanskoj Posavini. 


Prema tome, Hrvatska nije izgubila Bosansku Posavinu u Daytonu, već ju je tu 
dijelom vratila, na podlozi svojih pobjeda i svoje politike. 


Bosansku Posavinu izgubila je Republika Bosna i Hercegovina u ratu, usprkos tomu 


što smo za njezinu obranu slali i postrojbe Hrvatske vojske, za što smo bili optuživani 
pred svijetom gotovo kao agresori. 

Uz izravnu hrvatsku pomoć održalo se jedino područje Orašja, ali unatoč izravnog 
sudjelovanja Hrvatske vojske i zapovjedi za obranu, pao je Bosanski Brod, zbog čega 
sam imenovao dvije komisije (listopada 1992.). 


Uzroci gubitka tog područja bili su u nesrazmjeru snaga, ali i zbog izbjeglištva 
posavskog pučanstva u Slavoniju, te zbog velikog stradanja slavonskih gradova i 
velikih žrtava koje smo imali zbog rata u Posavini. (Samo kroz bolnicu u Slavonskom 
Brodu prošlo je vise od sedam tisuća ranjenih u Bosanskoj Posavini). 


Svojim udjelom u ratu u Bosni i Hercegovini, Hrvatska je u najvećoj mogućoj mjeri 
zaštitila tamošnji hrvatski narod, pružila pomoć bošnjačko-muslimanskom narodu, a 
vojnim pobjedama u zapadnoj Bosni i Sporazumom o Federaciji osigurala i strateške 
interese hrvatske države. 


U cjelini, ulogu Hrvatske u mirovnom procesu pozitivno je ocijenila čitava svjetska 
javnost, a većina političara i ozbiljnih svjetskih komentatora ocjenjuju da je iz rata i 
mirovnih pregovora jedino Hrvatska izasla kao stvarni, veliki, pobjednik. 


Unatoč tome, takav ishod glede bosanske Posavine bolan je za cijeli hrvatski narod, 
a posebno je težak Hrvatima s tog područja. Koliko god treba s njima suosjećati, 
toliko treba razumjeti nužnost prihvaćanja daytonskog sporazuma, jer je on u 
interesu hrvatskog naroda u cjelini. Izostanak područja, koje je izgubljeno ratom, bit 
će nadoknađeno područjem koje je hrvatski narod dobio u zapadnoj Bosni, gdje će - 
kao i u zapadnoj i istočnoj Slavoniji - Hrvati iz Posavine moći naći novi miran i siguran 
dom, ako se ne stvore uvjeti za povratak. 


4. Normalizacija odnosa sa SR Jugoslavijom (Srbijom i Crnom Gorom) 


Jedan od najbitnijih rezultata Daytonske mirovne konferencije, od dalekosežne 
važnosti, jest sporazum, između hrvatskog i srpskog izaslanstva, o mirnom vraćanju 
još okupiranih područja hrvatskog Podunavlja, u ustavnopravni poredak Hrvatske. 


Hrvatska državna politika izjasnila se od samog početka krize za normalizaciju 
hrvatsko-srpskih odnosa na osnovama međusobnog priznanja, tj. nakon što Srbija 
odustane od okupacije hrvatskih područja i prizna teritorijalni integritet hrvatske 
države. Normalizaciju hrvatsko-srpskih odnosa smatrali smo nužnom pretpostavkom, 
kako za rješenje srpske pobune u Hrvatskoj, tako i za postizanje mira, i za stvaranje 
novog međunarodnog poretka na tlu bivše Jugoslavije, štoćereći i na čitavom 
području Balkana i jugoistočne Europe. Osobno sam, još prije dvadesetak godina, 
pisao o potrebi "skandinavizacije" ovog područja, na osnovama međusobnog 
priznanja samostalnih država. 


Sporazum o mirnom vraćanju još okupiranih područja znači da će taj, za Hrvatsku 

danas najvažniji cilj, biti ostvaren bez podnošenja novih ljudskih žrtava i razaranja. 


Pod nadzorom Privremene uprave, koju će činiti predstavnik SAD (određen general 
Jacques Klein), predstavnik hrvatske Vlade (određen potpredsjednik dr. I. Kostović), i 
po jedan predstavnik hrvatskih prognanika i manjina, te tamošnjeg srpskog puka, 
okupirana područja moraju biti razvojačena, razoružanjem srpskih pobunjeničkih 
paravojnih i redarstvenih postrojbi, u roku od mjesec dana nakon uspostave Uprave. 
Nakon toga prognanici se mogu početi vraćati svojim domovima. Njihovu sigurnost 
jamčit će redarstvene snage, koje će ustrojiti Privremena uprava, a sveukupni pravni i 
gospodarski sustav hrvatske države treba postupno i potpuno uspostaviti u 
prijelaznom razdoblju od godine dana, u sklopu kojeg treba provesti i izbore za 
lokalnu samoupravu. lako je predviđena mogućnost produženja za još jednu godinu 
realno je pretpostaviti da za to nećemo dopustiti nikakve razloge. 


Provedba temeljnog sporazuma omogućit će istovremeno dolazak hrvatskog 
pograničnog redarstva i carine na granicu sa SRJ. Uvođenje hrvatske vlasti, i povratak 
prognanika, izazvat će, jamačno, problem ostanka srpskog pučanstva. Suglasni smo 
da tamo mogu ostati svi starosjedioci, koji nisu počinili ratne zločine, a problem 
novodoseljenih treba rješavati na što normalniji, humani način, dajući im mogućnost 
izbora. 


Sa srpskom i crnogorskom delegacijom postigli smo i sporazum o neodložnom 
rješavanju problema nestalih i zatočenih osoba. 


Postignut je i načelni sporazum o normalizaciji odnosa između Hrvatske i Srbije 
(odnosno SRJ), na svim područjima, prije svega uspostavom prometnih i 
gospodarskih veza i normalnih diplomatskih odnosa. Normalizacija sveukupnih 
odnosa jamčila bi mirnu reintegraciju okupiranih područja, a bila bi od velike 
gospodarske važnosti i koristi, ne samo za Hrvatsku i Srbiju, nego i za druge države, 
prije svega zbog prometnog povezivanja jugoistočne i srednje Europe. 


5. Hrvatska i europske integracije 


Kao što sam već spomenuo, jedna od zadaća hrvatske vanjske politike jest 
uključenje u srednje-europski civilizacijski i gospodarski prostor, odnosno usmjerenje 
prema ciljevima europske integracije. 


Premda se može reci, da smo s najvažnijim europskim zemljama ostvarili bitan 
napredak u međusobnim odnosima, ne možemo biti zadovoljni napretkom našeg 
uključivanja u europske integracije. Usprkos tome što smo ispunili sve bitne uvjete za 
ulazak u Vijeće Europe i za zaključenje sporazuma o suradnji s Europskom Unijom, te 
da je već načelno, i u potankostima, dovršen sporazum o uključenju u PHARE- 
program, još uvijek se odlažu konačne odluke o tim pitanjima. Ima mnogo osnova za 
pretpostavku, da se odluka o hrvatskom sudjelovanju i članstvu odgađa zbog toga, da 

se i nadalje zadrži mogućnost pritiska na Hrvatsku, koja - zbog svojeg sadašnjeg 
položaja i utjecaja u ovom dijelu Europe - nije potpuno po volji nekim europskim 
čimbenicima, jer čini smetnju nekim njihovim političkim ciljevima. 


Nije slučajno, da se u posljednje vrijeme, u pojedinim krugovima, pojavljuju ideje o 
potrebi neke nove jugoslavenske, ili balkanske, ili jadransko-crnomorske zajednice 
država, neke Euroslavije ili Unije Jugoistočne Europe. A sve se to obrazlaže potrebom 
tobožnjeg boljeg gospodarskog, carinskog i prometnog povezivanja ovog područja s 
Europskom Unijom. 


Takve zamisli vuku korijen iz uvjerenja da je raspad bivše Jugoslavije bio 
nepotreban, jer se taj prostor mogao održati cjelovitim poticanjem demokracije i 
tržišnog gospodarstva. One su ne samo pogrešne, zbog nepoznavanja povijesnih 
prilika, i stečenih iskustava civilizacijski različitih naroda, nego su u suprotnosti sa 
stvarnošću, a za Hrvatsku su potpuno neprihvatljive. 


Hrvatska je spremna na održavanje normalnih i ravnopravnih odnosa, i na široku 
suradnju sa svim susjednim zemljama, i sa svim državama Europe ili Europske Unije, 
ali se neće odreci svoje samobitnosti i samostalnosti. S obzirom na svoja povijesna 
iskustva, Hrvatska, koja je, htio to netko ili ne, sastavni dio srednjo-europske 
civilizacije, može ući samo u one integracijske odnose, koji joj jamce pripadnost toj 
civilizaciji, i - u prvom redu - njezinu neovisnost kao državnog subjekta. Kad je riječ o 
europskim integracijama, možemo istaci da sa zemljama Europske Unije, a i s NATO- 
om imamo uspješnu suradnju i bez formalne pridruženosti tim savezima. 


6. Druge vanjskopolitičke aktivnosti 


Glavni pravci djelovanja hrvatske vanjske politike, u prethodnom razdoblju, bili su 
usmjereni na promicanje hrvatskih interesa kod najvažnijih međunarodnih čimbenika 
- Vijeća sigurnosti UN, SAD i ostalih sila Kontaktne skupine, te Europske Unije. Sa 
zadovoljstvom možemo ustvrditi da su takvi napori urodili svrhovitim rezultatima. 


Hrvatska je, zbog svoje principijelne politike, i osvjedočene državne čvrstine, 
postala oslonac i partner i SAD i zapadnom svijetu u nastojanjima za postizanje trajne 
stabilnosti u ovom području. 


O razvitku svestrano dobrih odnosa sa SAD govore i višekratni moji susreti s 
predsjednikom Clinton-om, potpredsjednikom Gore-om, državnim tajnikom 
Christopher-om i podtajnikom Holbrooke-om, te brojni susreti ministara Granica i 
Suska, i drugih civilnih i vojnih hrvatskih dužnosnika s američkim. 


Takvim svojim djelovanjem, i suradnjom sa SAD, a među europskim državama 


posebno s Njemačkom, Hrvatska stječe uvjete za pristupanje programu Partnerstva 
za mir i za uključenje u cjelokupni integracijski i sigurnosni zapadni sustav. 

U prošloj godini došlo je i do bitnog poboljšanja međusobnih odnosa s 
Francuskom. To se posebno očitovalo u prigodi mog posjeta predsjedniku Chiracu, 
kad su dogovoreni dalji pomaci na području političke i gospodarske suradnje 
Hrvatske i Francuske. 


Za međunarodnu afirmaciju Hrvatske, od osobitog značenja bila su sudjelovanja na 
svim najvažnijim međunarodnim sastancima: sastanak na vrhu u povodu 50-te 
obljetnice UN; o društvenom razvitku u Kopenhagenu; na proslavama obilježavanja 
50-te obljetnice pobjede nad fašizmom i okončanja drugog svjetskog rata u Parizu, 
Londonu i Moskvi; na vrhu nesvrstanih zemalja; na skupovima Srednjoeuropske 
inicijative, Podunavskih zemalja i Zajednice Alpe-Jadran. 


Svi ti brojni skupovi i susreti smnogim svjetskim državnicima dali su dobre prilike 
za afirmaciju Hrvatske kao srednjoeuropske, sredozemne i podunavske zemlje, za 
objašnjavanje i promicanje osnovnih odrednica hrvatske vanjske politike. 


Državni posjeti Australiji i Novom Zelandu (od 18.-28. lipnja 1995.) imali su veliko 
značenje za razvitak i produbljenje odnosa s tim zemljama, a posebno za jačanje veza 
Domovinske i iseljene Hrvatske. S osobitim zadovoljstvom ističem da sam tom 
prigodom u Canberri otvorio novu velebnu zgradu hrvatskog veleposlanstva koju su 
svojim sredstvima izgradili naši ljudi u Australiji. 


U proteklom razdoblju došlo je do daljnjeg razvitka dobrih odnosa s mnogim 
azijskim zemljama. Osim dobrih, prijateljskih odnosa s Narodnom Republikom Kinom, 
došlo je do napretka u odnosima s drugim azijskim zemljama, npr. s Indonezijom, 
Malezijom i Republikom Korejom. Može se očekivati da će u nastupajućem razdoblju 
doći do plodonosnih gospodarskih odnosa i s drugim zemljama tog najvećeg 
kontinenta. 


Veoma se dobro razvijaju odnosi, osobito poslije uloge Hrvatske u razrješenju krize 
u BiH, s državama članicama Konferencije islamskih zemalja. S obzirom na velike 
mogućnosti gospodarske suradnje s tim zemljama, bit će uputno promicanje dobrih 
međusobnih odnosa s tim zemljama i u okviru Zajedničkog vijeća s BiH. 


Treba spomenuti da se već dosad uspostavljeni prijateljski odnosi s Argentinom 
(koju sam posjetio od 30.11.-02.12.1994.) i sa Čileom (od 27.-29.11.1994.), i dalje 
dobro razvijaju, a valja posvetiti veću pažnju daljnjem promicanju odnosa i s ostalim 
državama Latinske Amerike. 


Za 1996. godinu imam pozive za 12 državnih posjeta, četrnaestorici državnih 
poglavara i predsjednika vlada upućen je poziv za posjet Hrvatskoj, što se razumljivo 
zbog vremenskih i financijskih mogućnosti neće moći sve ostvariti. 


Na kraju treba istaknuti da Hrvatska ima dobre odnose s gotovo svim zemljama 


članicama UN, o čemu najbolje govori sklapanje vise od 50 međunarodnih ugovora, 
koji uređuju međudržavne odnose na svim područjima, od gospodarske do 

znanstvene i kulturne suradnje, sve do ukidanja viza. 


IV. DRŽAVNA UPRAVA I DEMOKRATSKI POREDAK 


Djelovanje vrhovnih tijela državne vlasti 
Državna uprava i lokalna samouprava 
Demokracija i ljudska prava 

Stanje sigurnosti i zaštite ljudi i imovine 


1. Djelovanje vrhovnih tijela državne vlasti 


Štovani zastupnici hrvatskoga državnog Sabora! 


I u protekloj godini, kao i tijekom svih godina od uspostave suverene i 
demokratske države Hrvatske, najviša tijela državne vlasti djelovala su sukladno 
ustavnim i zakonskim ovlastima. 


Uz puno poštivanje načela diobe vlasti, činili smo napore da se usklađuje djelatnost 
tijela državne vlasti, shodno ustavnom načelu neotuđivosti, nedjeljivosti i 
neprenosivosti državnog suvereniteta, kako bi se osigurala provedba središnje 
državne politike na svim razinama. To je, smatram, bio jedan od važnih čimbenika 
sve veće učinkovitosti hrvatskog državnog, i svekolikog političkog sustava, uz 
istodobno razvijanje i daljnje jačanje njegove demokratičnosti. 


Ovo temeljno obilježje ustroja i djelovanja hrvatske državne vlasti zbiljski je 
osnaženo, te pravno i politički potvrđeno, na listopadskim izborima za Zastupnički 
dom Hrvatskog Sabora. Čvrsta radna većina što ju je na izborima ponovno zadobila 
većinska stranka (Hrvatska demokratska zajednica), omogućuje i nadalje u 
potpunosti usklađeno i učinkovito djelovanje zakonodavne i izvrsne vlasti. 


Kao državni poglavar, sukladno Ustavu i izbornim rezultatima, imenovao sam novu 
hrvatsku Vladu, koja će u promijenjenim okolnostima provoditi hrvatsku državnu 
politiku. To će reci da Vlada, koja sukladno volji velike većine izbornog tijela tezi 
provedbi izbornog programa HDZ-a mora provoditi politiku općehrvatskih interesa, 
odgovarajući za to Predsjedniku Republike i Zastupničkom domu Hrvatskog Sabora. 


U svezi s tim, potrebno je osvrnuti se na neka kriva shvaćanja, koja se izražavaju u 
neutemeljenim kritikama, kako ovlasti Predsjednika Republike, tako i nedvojbene 

činjenice da je Hrvatska u punom i pravom smislu država parlamentarne 
demokracije, s jasno određenim ovlastima Predsjednika Republike. 


Pritom se, uz ostalo, zaboravlja činjenica da Predsjednik Republike, kao državni 
poglavar, nije samo nositelj formalne izvrsne vlasti, već je temeljem neposrednog 
izbora i predstavnik narodnog suvereniteta, koji ima - jednako kao primjerice i 
predsjednik Francuske Republike - prema članku 94. stavak 2. Ustava, dužnost brinuti 
se za poštivanje ustavnog poretka, za osiguranje opstojnosti i jedinstvenosti 
Republike Hrvatske, i za redovno djelovanje svekolike državne vlasti, sastavnice koje 
su i zakonodavna i izvrsna i sudska vlast. 


Ovo temeljno obilježje ustavnog položaja, ovlasti i dužnosti predsjednika republike, 
u svim državama u kojima se on bira neposredno od naroda, i gdje nije samo državni 
poglavar s reprezentativnim funkcijama, najpotpunije je izrazio De Gaulle sljedećim 
riječima: "Neposredno izabrani državni poglavar mora raspolagati svim ovlastima 
koje mu omogućuju da bude nacionalni arbitar. On mora osigurati, izvan i iznad igre 
političkih stranaka, redovito obavljanje dužnosti svih državnih vlasti, a također i 
temeljne i vječne državne interese, unatoč svim političkim različitostima i 
sukobljavanjima." (Govor u Bayeuxu 16. lipnja 1946.) 


Hrvatski Sabor, tijekom protekle godine, u potpunosti je ostvarivao svoju ustavnu 
zadaću nositelja zakonodavne vlasti, i predstavničkog tijela građana. Sabor je 
djelovao kao suvremeni, demokratski, višestranački, dvodomni parlament, sa svim 
pravnim i stvarnim obilježjima parlamenata razvijenih demokracija, u kojima - kao 
primjerice u Velikoj Britaniji - jedna stranka ima čvrstu radnu većinu. 


U protekloj godini doneseni su novi poslovnici Zastupničkog i Županijskog doma, 
temeljem kojih će rad Domova, s obzirom na njihove zakonodavne i političko- 
predstavničke zadaće, biti usklađeniji i djelotvorniji. Posebno bih istaknuo da je 
novim Poslovnikom Županijskog doma, na potrebu čega sam ukazao u 
prošlogodišnjem Izvješću, dosljedno izražena izvorna ustavna zamisao tog Doma. 
Županijski dom, naime, jest drugi dom Sabora, unutar kojeg se usklađuju interesi 
županija, i razmatraju drugi lokalni interesi, u sklopu osiguranja jedinstvenog 
hrvatskog državnog interesa. 


Ubuduće stoga treba izbjeći preklapanja u djelokrugu rada saborskih Domova, a 
Županijski se dom treba baviti svojim izvornim nadležnostima, a ne pretežito 
djelovati kao svojevrsni opći odbor Zastupničkog doma. 


Na osnovi već navedenih odredbi članka 94., a sukladno članku 106. Ustava, 
osnovao sam Predsjedničko vijeće, kao savjetodavno tijelo Predsjednika Republike. 
To je Vijeće sastavljeno od dužnosnika najviših tijela državne vlasti (zakonodavne, 
izvrsne i sudbene) i predstavnika svih hrvatskih stalisa i njihovih udruga, te istaknutih 
znanstvenika i drugih stručnjaka iz svih područja hrvatskog državno-upravnog, 
gospodarskog i društvenog života. 


Tako sastavljeno Predsjedničko vijeće ima zadaću da na povremenim sjednicama 

razmatra pitanja iz ustavnih ovlasti Predsjednika Republike, s ciljem usklađivanja 
djelatnosti i odluka vrhovnih državnih tijela o aktualnim i dugoročnim pitanjima 
državne politike, radi osiguranja poštivanja Ustava, čuvanja demokratskog poretka i 
jačanja međunarodnog položaja, te gospodarskog, kulturnog i društvenog razvitka 
Republike Hrvatske. 


Sadržaj rasprave i stanovišta koja je to Vijeće zauzelo već na svojoj 1. sjednici 22. 
prosinca 1995., razmatrajući temu: "Funkcioniranje pravne države u borbi protiv svih 
oblika kriminala, s posebnim osvrtom na stanje u pravosuđu", a pogotovo odjeci 
među hrvatskim ljudima, pokazali su i opravdanost, i nužnost tako osmišljenog 
savjetodavnog tijela Predsjednika Republike s ciljem usklađivanja djelatnosti 
vrhovnih državnih tijela. 


U prošlogodišnjem Izvješću istaknuo sam da su se donošenjem Zakona o sudovima, 
i Zakona o Državnom sudbenom vijeću, te izborom članova i početkom rada 
Državnog sudbenog vijeća, stvorile temeljne pretpostavke, i normalni uvjeti, za 
djelovanje sudbene vlasti sukladno Ustavu, kao samostalne i neovisne sastavnice 
državne vlasti. 


Ostajući pri toj ocjeni, upozorio bih da, unatoč pravno-teorijski gotovo idealnoj 
osnovi ustroja i djelovanja sudbene vlasti, najviša tijela ove vlasti nisu još uspjela u 
potpunosti oživotvoriti ustavno i zakonski razrađen sustav niti dovoljnu učinkovitost 
svih sastavnica sudbene vlasti. Osim objektivnih razloga, uzroci su tome dijelom i u 
različitim pristupima u tumačenju i primjeni zakonskih rješenja, a dijelom i u osobnim 
razlikama, pa i suprotstavljanjima u shvaćanju potrebe usklađenog djelovanja u cilju 
ostvarenja jedinstva državne vlasti. 


Jedan od glavnih razloga slabosti sudbene vlasti jest nepopunjenost sudova 
odgovarajućim brojem sudaca. Od 1.497 sudačkih mjesta popunjeno je tek 928 
mjesta (ili 62%). 


Nedostatak sudaca i administrativnog osoblja glavni je uzrok golemom zaostajanju 
u radu sudova (vise od milijun predmeta stoji neriješeno u djelokrugu općinskih 
sudova). To se naročito negativno odražava u činjenici nerješavanja, ili velikog 
kašnjenja, u kaznenim predmetima, posebno onih iz područja gospodarskog 
kriminala. Tako je npr., od početka 1993., do sredine 1995. godine, iz područja 
gospodarskog kriminala podignuto 6.272 optužbi protiv počinitelja kaznenih djela, a 
sudovi su u tom razdoblju, za ta djela, donijeli tek 2.089 presuda. 


Isto tako Državno odvjetništvo je do sada podiglo 123 optužbe radi poništenja 
neregularnih menadžerskih kredita, a sudovi su donijeli samo 51 presudu, s kojom je 
u 47 slučajeva sudski poništen menadžerski kredit. 


Zbog takva stanja, treba ubrzati postupke imenovanja predsjednika i članova 
sudova, te državnih odvjetnika, u kojem postupku je potrebno osigurati učinkovitiju 
suradnju Ministarstva pravosuđa, Državnog sudbenog vijeća, Vrhovnog suda i 
Državnog odvjetništva. Potrebno je ubrzati ustroj preostalih šest novih županijskih 

sudova i državnih odvjetništava, i predviđenih općinskih sudova, pri čemu su 
županijska, gradska i općinska poglavarstva dužna pružiti potrebnu pomoć za 
osiguranje radnih uvjeta. 


Kao jedna od prvenstvenih zadaća nameće se i poduzimanje koraka, kako bi se 
sudbena vlast, na svim razinama njezina ustroja, osposobila da - sukladno Ustavu i 
zakonima - učinkovito obavlja svoje zadaće radi osiguranja vladavine prava, zaštite 
sloboda i prava hrvatskih građana, te zaštite interesa hrvatske države, njenog 
pravnog poretka i ustavnih demokratskih vrednota. 


U cilju sustavne i učinkovitije borbe protiv svih oblika kriminala, potrebno je 
donijeti i novi Kazneni zakon, Zakon o kaznenom postupku, a i druge zakone važne za 
cjelovitu reformu kaznenog zakonodavstva. 


Nadalje treba izmijeniti, dotično dopuniti sve propise koji su zapreka učinkovitijem 
radu državnih tijela zaduženih za prijavljivanje i otkrivanje kažnjivih dijela. 


2. Državna uprava i lokalna samouprava 


U prošlogodišnjem Izvješću posebno sam upozorio na potrebu što veće učinkovitosti 
državne uprave, jačanjem odgovornosti kako ministarstava i državnih upravnih 
organizacija, tako i župana i gradonačelnika Grada Zagreba, za obavljanje poslova 
državne uprave u županijskim i gradskim uredima. 


Postignut je stanovit napredak u sustavnom nadzoru i javnosti rada tijela državne 
uprave, no još uvijek ima brojnih primjera samovolje i birokratizma, korupcije i 
drugih zloporaba, u radu državnih službenika, navlastito u odnosu prema građanima. 


Sveukupni državni ustroj, a time i državna uprava, ostvarivani su na temeljima 
svehrvatske pomirbe, kojoj je bio stran svaki revanšizam. Na tim zasadama u 
izgradnju svoje države iskreno se uključila velika većina hrvatskih ljudi. Hrvatska 
demokratska vlast nikoga nije prozivala, ili pozivala na odgovornost, zbog 
sudjelovanja u protunarodnom komunističkom režimu. No danas, nakon definitivne 
pobjede i ustroja hrvatske države, ne mogu se tolerirati pojave da ostaci starog 
jugokomunističkog birokratskog ustroja, zlorabeći demokraciju, postaju kočnicom i 
osloncem opstrukcije na pojedinim područjima provedbe državne politike, štoviše, 
otvorenim poticateljima za kompromitaciju i destabilizaciju, čak i za obaranje 
demokratski izabrane vlasti. 


Hrvatski ljudi, koji su očitovali spremnost na mnoge žrtve da bi imali svoju hrvatsku 
vlast, s pravom negoduju na svaki nehumani i birokratski postupak; njih boli i vrijeđa 
svaki nerazborit i nedjelotvoran čin njihove vlasti, koja mora u svemu biti drugačija 
od one prošle birokratske i korumpirane, nenarodne i tuđinske vlasti. Hrvatski čovjek 
očekuje da njegova demokratska vlast bude uljudna, učinkovita i nepodmitljiva u 

zaštiti državnih interesa i u službi građana kao pojedinca. 


Upravo iz tih razloga, potaknuo sam i raspravu na Prvoj sjednici Predsjedničkog 
vijeća i o stanju u državnoj upravi, kako bi se u sklopu svekolike rasprave o djelovanju 
pravne države, utvrdilo stanje i sada u mirnodopskim uvjetima odlučno i sustavno 
krenulo u obračun sa svim pojavnostima kriminala i svim vrstama zloporaba vlasti. 


U svezi s tim vrijedno je podsjetiti i na prijedlog Predsjedničkog vijeća da je: "... kao 
jednu od prvenstvenih zadaća, potrebno dovršiti ustroj državne uprave s ciljem 
njenog smanjenja, debirokratizacije, informatizacije i profesionalizacije, uz osiguranje 
boljih uvjeta rada i plaća. Istodobno valja odlučno razotkrivati i uklanjati sve oblike 
korupcije. Sukladno iskustvima država s razvijenim demokratskim poretkom, 
potrebno je pravno urediti područje sukoba javnih i privatnih interesa u vrijeme i 
neposredno po prestanku obnašanja državnih dužnosti." Isto tako, unutar državne 
uprave, "... posebnu pozornost treba posvetiti poboljšanju rada, i suradnje svih 
nadzornih službi države, zaduženih za otkrivanje i prijavljivanje počinitelja kaznenih 
dijela (Ministarstvo unutarnjih poslova, Državna revizija, Carina, Financijska policija, 
druge inspekcijske službe)." 


I u ratnim okolnostima prošle godine, hrvatski sustav lokalne samouprave i uprave 
u potpunosti se potvrdio. Male općine, koje zajedno s gradovima čine cjeloviti 
demokratski sustav samoupravne decentralizacije, pokazale su se sposobnima da 
rješavaju interese građana i svojih zajednica, ali i državne uprave, uključujući i one 
vojne naravi. 


Glede županija i Grada Zagreba valja upozoriti da njihove skupštine i poglavarstva 
nisu samo, pa ni prvenstveno, tijela sa zadaćama iz područja lokalne samouprave, 
kao što to osobito ovih dana ističu neki, poglavito zbog svojih uskih i posebnih 
stranačkih interesa, već i ta tijela ponajprije moraju obavljati i upravne zadaće. 


Sukladno tome župani - i gradonačelnik Grada Zagreba - u prvom su redu 
predstavnici središnje državne vlasti na lokalnoj razini, koji su odgovorni ne samo za 
ustavnost i zakonitost rada svih županijskih tijela - kao i poglavarstva Grada Zagreba - 
već i za svrhovito i zakonito ostvarivanje poslova državne uprave na njihovom 
području. 


Zbog toga je, sukladno Ustavu, Zakonom o lokalnoj samoupravi, i Zakonom o 
Gradu Zagrebu, propisana potvrda izbora župana i gradonačelnika Grada Zagreba od 
Predsjednika Republike, a isto tako i pravo i zadaća Vlade da nadzire njihov rad, da 
im daje obvezatne naredbe i naputke, te da ih može i smijeniti ukoliko ne bi štitili 
državne interese, ustavnost i zakonitost. 


Također, valja imati na umu da hrvatski Ustav, kao i čitav sustav lokalne 
samouprave, od općine i grada do županije, po svojoj zamisli i po svim svojim 
ustavnim i zakonskim rješenjima, i navlastito zbog okolnosti stvaranja samostalne 
Hrvatske, ne dopušta autonomaštvo, sa svim, bilo otvorenim, bilo prikrivenim 
pokušajima federalističkog regionalizma, pa i secesionizma pod vidom 

transregionalizma. 


Prema članku 1. Ustava, država Hrvatska je jedinstvena i nedjeljiva državna cjelina, 
suverenitet koje je također, prema članku 2., neotuđiv, nedjeljiv i neprenosiv. 
Protuustavni su, prema tome, svi pokušaji, ma od koga dolazili, za ustrojavanjem tzv. 
transgraničnih regija, bez obzira u kakve se europske krinke maskirali. 


S obzirom na promjene koje su nastale - u prometnom, gospodarskom i 
demografskom smislu - posebice oslobađanjem okupiranih hrvatskih područja, 
potrebno je što prije, a najkasnije do lipnja 1996. godine, razmotriti i djelomično 
preustrojiti područnu diobu županija. 


Isto tako, imajući u vidu prije svega izražene prijedloge građana, potrebno je 
preispitati i ustroj općina i gradova, gdje god to nalažu logika i potrebe svakodnevnog 
života. 


3. Demokracija i ljudska prava 


U protekloj godini postignuti su znatni rezultati u demokratskom razvitku društva, 
te u poštivanju ljudskih prava, usprkos još uvijek teškom bremenu komunističkog 
nasljeđa i veoma nepovoljnim pače i ratnim prilikama u kojima se stvarala 
samostalna hrvatska država. 


Na pravnoj, ustavno-zakonskoj razini hrvatska se demokracija, sa svojim sustavom 
jamstva i zaštite ljudskih prava, može bez ikakvog pretjerivanja usporediti s 
najrazvijenijim demokratskim državama. No, kao i u svim novim demokracijama u 
Srednjoj i Istočnoj Europi, u ozbiljenju i poštivanju ljudskih prava, bilo je i ima 
nerazumijevanja i samovoljnih protuzakonitih pojava, pa i kršenja pojedinih prava. 
Većim dijelom to je uvjetovano posljedicama jugokomunističke i srpske agresije, 
strahotama stradalništva hrvatskih ljudi iz okupiranih područja, ali dijelom i 
neobuzdanim nasilničkim i nedopustivim osvetničkim porivima pojedinaca. 


Uvjeren sam, međutim, da će u novim mirnodopskim uvjetima toga biti sve manje, 
a hrvatske vlasti moraju biti djelotvornije u sprečavanju takvih pojavnosti. Sva tijela 
hrvatske državne, izvršne i sudske vlasti odgovorna su, u okviru svog djelokruga, za 
zaštitu i poštivanje svih pravno zajamčenih ljudskih prava. Demokratska hrvatska 
vlast mora osigurati punu zaštitu prava građana i nacionalnih manjina, sukladno 
svom Ustavu i Ustavnom zakonu o ljudskim pravima i pravima nacionalnih manjina. 


Radi boljeg uvida u realno stanje stvari, ovom prigodom, moram ukazati i na one 
koji se u proteklih pet godina predstavljaju kao "dežurni borci za demokraciju". | u 
najtežim vremenima i okolnostima po sudbinu hrvatske države, oni su ina 
najbezočnije načine, u ponekim javnim glasilima u zemlji, i u inozemstvu, sustavno 
blatili i dovodili u pitanje temeljne odrednice i vrijednosti hrvatskog demokratskog 

poretka. Posebnu težinu te su aktivnosti imale stoga što su, svjesno ili nesvjesno, bile 
u funkciji destabilizacije i obaranja demokratske vlasti, u okolnostima kada 
samostalna, samosvjesna, jaka i neovisna hrvatska država nije bila poželjna brojnim 
međunarodnim čimbenicima. 


Ciljevi takvog proizvoljnog, politikantskog poigravanja s demokracijom, protiv 
interesa vlastite države, uvjetovani su njihovim ishodištem, to su ponajčešće pojave 
iz onih krugova koji su na različite načine bili itekako važni dijelovi, čak i 
najrepresivnijih sastavnica, prošlog jugokomunističkog režima. 


U razdoblju koje slijedi, sva tijela hrvatske državne vlasti dužna su učiniti veće 
napore da bi se što potpunije ostvarila ustavna načela, po kojima je Hrvatska 
demokratska država slobodnog tržišta, ali i socijalna država, a socijalna pravda jedna 
od temeljnih ustavnih vrednota. Pritom posebnu pozornost treba usmjeriti na 
socijalni položaj umirovljenika, invalida, prognanika i svih stradalnika rata. 


Za daljnje ozbiljenje demokracije, ljudskih prava, i svih temeljnih vrednota 
demokratskog poretka, a također i za bolji život svih građana, u cjelovitoj, suverenoj i 
demokratskoj hrvatskoj državi, potrebno je do kraja sljedeće godine dovršiti 
usklađivanje hrvatskog zakonodavstva i sveukupnog pravnog sustava s Ustavom. 
Premda je dosada oko 85% zakona već usklađeno s Ustavom, još uvijek nisu doneseni 
neki vrlo važni, pa i temeljni, zakoni kao što su npr. Zakon o vlasništvu i Zakon o 
denacionalizaciji. Osim toga, tijekom ove godine valja ispraviti sve neusklađenosti 
između pojedinih zakona, kako bi sveukupan hrvatski pravni sustav bio svrhovit i 
učinkovit, na razini pravnih sustava razvijenih demokratskih država, ponajprije 
zemalja Europske Unije. 


4. Stanje sigurnosti i zaštite ljudi i imovine 


Polazeći od ukupne sigurnosne situacije, i svih čimbenika koji određuju opće stanje 
sigurnosti, u protekloj je godini, u usporedbi s prethodnom, zabilježeno znatno bolje 
stanje sigurnosti. 


Najvažnije aktivnosti svih tijela državne vlasti, osobito Ministarstva unutarnjih 
poslova, u ovoj su godini bile usmjerene na uspostavu pravne države i sigurnosti na 
novooslobođenim područjima. 


Odmah nakon oslobađanja, u ta je područja raspoređeno oko 3.500 pripadnika 
temeljne policije, radi obavljanja redovnih poslova osiguranja javnog reda i mira. 


Međutim, i usprkos tome neposredno nakon završetka vojnoredarstvenih 
operacija, zabilježen je stanovit broj slučajeva paleži kuća, razbojništava, krađa, pa i 
ubojstava. U svezi s tim kriminalnim radnjama, redarstvo je poduzimalo sustavne 
mjere radi otkrivanja počinitelja. 

Od 26 ubojstava u 16 slučajeva otkriveni su počinitelji; od 1.331 kaznenog djela 
teških krađa razriješen je 961 slučaj i sudskim vlastima prijavljeno 1.514 osoba. 
Pripadnici MUP-a utvrdili su 2.829 požarom uništenih, ili djelomično oštećenih 
obiteljskih kuća i zgrada; s tim da je utvrđeno da su 2.072 objekta stradala od 
posljedica ratnog djelovanja, a 757 objekata uništeno je djelomično ili potpuno 
namjernim paljenjem. 


Što se tiče općeg stanja sigurnosti u čitavoj državi, u tijeku prošle godine, očitovalo 
se znatno poboljšanje kako u tendencijama pada ukupnog kriminaliteta, tako i u 
istodobnom povećanju učinkovitosti u otkrivanju počinitelja. 


Usporedbom razine opterećenosti kaznenim djelima prema broju stanovnika, 
može se zaključiti da Hrvatska ima povoljnije stanje od većine europskih zemalja. 


U prošloj 1995. godini zabilježeno je 56.607 kaznenih djela, što je za 2,7% manje 
od prethodne godine. Tendencija smanjenja zabilježena je i u području općeg 
kriminaliteta, posebno imovinskih (i to za 10,1%), te delikata protiv opće sigurnosti 
ljudi i imovine (za 9,3%). 


Učinkovitost ukupnog otkrivanja kaznenih djela dosegla je čak 72,0%, što je iznad 
razine većine europskih zemalja. 


Smanjen je za 8,1% broj slučajeva ugrožavanja sigurnosti ljudi i imovine 
podmetanjem eksploziva i požara, (u 11 mjeseci zabilježeno 516 takvih slučajeva). 


Zabilježen je porast otkrivanja kaznenih djela s područja gospodarskog i 
organiziranog kriminala za 16%, te s područja raspačavanja i konzumiranja droga za 
7,6%. Ti podaci ukazuju na stalnu prisutnost raznih zloporaba u gospodarstvu, ali i na 
preusmjeravanje međunarodnog kriminala, uključujući i krijumčarenja droga i oružja, 
zbog mnogih razloga, na područje naše zemlje. Oni govore i o većoj učinkovitosti svih 
čimbenika sigurnosnog sustava u suzbijanju spomenutih oblika kriminaliteta. 


U 1995. godini, u odnosu na prošlu, došlo je do neznatnog smanjenja ukupnog 
broja prometnih nezgoda sa 56.309 na 55.793 tj. za 0,9%. Nažalost, broj smrtno 
stradalih - 750 - zadržao se na približno istoj razini kao i prošle godine. Radi 
poboljšanja ukupnog stanja, odnosno smanjenja žrtava, u cestovnom prometu, osim 
pojačanih operativnih mjera u smislu rigoroznog kažnjavanja za prekršaje, potrebno 
je svestrano osmisliti provedbu Nacionalnog programa sigurnosti cestovnog 
prometa. 

V. GOSPODARSTVO 


Gospođe i gospodo saborski zastupnici, 


Politika gospodarskog preporoda u uvjetima valutne stabilnosti, koja je započeta 
koncem 1993. godine, u potpunosti se potvrdila i opravdala u 1995. godini. Prošle je 
godine zabilježena inflacija od samo 3,7%. To je najniža stopa inflacije u prijelaznim 
zemljama. Jamačno, stabilnost nije niti može biti sama sebi svrhom. Ali, ona je nužan 
preduvjet cjelovitih, uspješnih i pogotovo brzih gospodarskih reformi; preduvjet 
porasta kredibiliteta zemlje u svijetu, i, dakako, sveukupnog gospodarskog razvitka. 


Treba istaći da je uspješna provedba hrvatskog stabilizacijskog programa naišla u 
svijetu ne samo na pozornost nego i priznanje najviših stručnjaka. 


Valja reći da je provedba reformi u 1995. godini bila nešto sporija od našeg 
predviđanja. Prvenstveni razlog bio je u tome, što je djelatnost cijele Hrvatske bila 
podređena zadaćama oslobađanja još okupiranih područja. 


Kao jedna od najvažnijih kratkoročnih gospodarskih posljedica ratnih okolnosti, bili 
su slabiji rezultati u proizvodnji, zbog ukupnih troškova mobilizacije i rata, te 
podbačaj turizma u odnosu na očekivanja. 


No, oslobađanjem svojih okupiranih teritorija, Hrvatska je stvorila čvrste temelje 
bržeg razvitka u budućnosti, te je bitno ojačan međunarodni položaj i sigurnost cijele 
zemlje i u gospodarskom smislu. Time je omogućeno normalno prometno i 
sveukupno infrastrukturno povezivanje zemlje. Stvoreni su svekoliki uvjeti za puni 
razvitak gospodarstva. Zbog toga može se očekivati veliki porast izravnih privatnih 
stranih ulaganja. Demobilizacijom velikog broja vojnika oslobađaju se ljudski 
potencijali neophodno potrebni za razvitak gospodarskog života. Povratkom 
prognanika, smanjuju se, s jedne strane, troškovi za njihovu skrb, a s druge strane, do 
sada okupirana područja uključuju se u gospodarski sustav. 


Viši stupanj sigurnosti omogućit će i drugačiji raspored proračunskih rashoda, 
odnosno veća ulaganja države u obnovu i razvitak gospodarstva. Sve u svemu, 
oslobađanjem okupiranih područja, zemlja je dobila sve pretpostavke za snažan 
poticaj gospodarskom razvitku. 


Bruto nacionalni dohodak po glavi stanovnika dosegao je razinu od najmanje 7.000 
dolara, mjereno prema međunarodnoj kupovnoj moći. Time se Hrvatska svrstala u 
vrh prijelaznih, tj. bivših socijalističkih zemalja. Struktura bruto domaćeg proizvoda, s 
30 postotnim udjelom industrije i rudarstva, 12 postotnim udjelom poljoprivrede i 
ribarstva, te udjelom uslužnih djelatnosti vise od polovine, odgovara razvijenijim 
zemljama. 


Prema razvitku telekomunikacijskog sustava Hrvatska je došla na čelo prijelaznih 

zemalja. Sa 30 telefonskih priključaka na 100 stanovnika, Hrvatska se našla ispred 
Slovenije (26), Češke (19) i Mađarske (16), a dosegla je razinu Portugala. Na 
novooslobođenim je područjima uloženo u obnovu i razvitak telekomunikacijskog 
sustava oko 350 milijuna kuna. 


U ratnim pothvatima "Bljesak" i "Oluja", oslobođeno je ukupno 4.859 km cesta, što 
je gotovo 20% ukupne cestovne mreže. Za sanaciju cesta i mostova na tim 
područjima uloženo je 27 milijuna kuna. Po gustoći cestovne mreže, i po njezinoj 
kvaliteti zaostajemo ne samo za razvijenim zemljama (Austrija, Nizozemska), već i za 
nekim prijelaznim zemljama. 


Tijekom 1995. godine učinjena su znatna ulaganja u povećanje sigurnosti zračnog i 
pomorskog prijevoza. 


U prošloj godini, nakon "Oluje", mogao se konačno ostvariti projekt popravka i 
povezivanja 400 kV (kilovoltnog) dalekovoda Melina-Obrovac-Konjsko, kojim je, prvi 
put u povijesti Hrvatske, u elektroenergetski sustav spojen sjever i jug Domovine. 
Nakon slamanja kninskog odmetništva, Hrvatska je ponovno došla u posjed važnih 
hidroelektrana (Peruča, Obrovac, Miljacka, Golubić i Krčić), s ukupno instaliranim 
snagama jednakim najvećim elektroenergetskim objektima kojima raspolažemo. 
Treba spomenuti i to da je, nakon oslobođenja okupiranih područja, ponovno 
elektrificirano 351 naselje, te da je 20.000 domaćinstava priključeno na 
elektroenergetsku mrežu. 


Kada se govori o ukupnim gospodarskim prilikama u prošloj godini, od najveće je 
važnosti bilo što je očuvana stabilnost kune, i učinkovitost financijskog sustava u 
cjelini. Međunarodne (devizne) pričuve, u Narodnoj banci Hrvatske, tijekom su 
godine povećane za dodatnih 500 milijuna dolara i na kraju 1995. godine iznose 1,9 
milijardi dolara. Osim toga, operativna devizna sredstva poslovnih banaka premašila 
su 1,2 milijarde dolara. 


Znatno je porasla kunska, i pogotovo devizna, štednja domaćinstava. Tijekom 
1995. godine, nova devizna štednja povećana je čak za 54%, i dosegla je razinu od 1,7 
milijardi dolara. U odnosu na konac 1993. godine, nova je devizna štednja 
utrostručena. Ti su podaci najbolji pokazatelji rasta povjerenja građana u financijski 
sustav svoje države. 


Podsjetimo se da je zbog raspada bivše jugoslavenske države, oko tri milijarde 
američkih dolara stare devizne štednje građana moralo biti pretvoreno u javni dug. 
Do sada je obveza hrvatske države, odnosno poslovnih banaka, po toj osnovi, prema 
građanima smanjena za vise od trećine. 


U 1995. godini započela je nužna i dugo očekivana sanacija bankarskog sustava. 
Pod kraj godine krenulo se i s preustrojstvom i sanacijom velikih poduzeća-gubitaša. 


To su sve teški, ali nužni koraci na putu osposobljavanja za tržišno gospodarstvo. 


Samo je na taj način, pod uvjetima dugoročne stabilnosti, i odgovarajuće zaštite 

vjerovnika, moguće ostvariti znatnije smanjenje vrlo visokih kamatnih stopa, koje su 
danas objektivna zapreka povećanju investicija, otvaranju novih radnih mjesta, 
ukratko bržem razvitku. 


U uvjetima preustrojstva broj nezaposlenih se nije povećavao, a održan je i 
socijalni mir. Bez socijalnog mira, i društvenog povjerenja, nije moguće ostvariti 
gospodarski napredak. No, nema dvojbe da je potrebno ubrzati osposobljavanje 
banaka i za slobodno tržište nesposobnih poduzeća. 


U prošloj godini znatno su povećane prosječne mirovine i plaće, ali su još daleko od 
toga da budu zadovoljavajuće. 


Osnovni uzroci nepovoljnog socijalnog položaja umirovljenika jesu, prije svega, u 
visokim izdacima za obranu i nužnu skrb za stradalnike Domovinskog rata, u 
nepovoljnom odnosu broja aktivnih osiguranika prema broju umirovljenika i ostalih 
korisnika (u deset godina taj se odnos smanjio s 3 na samo 1,5), te u padu 
proizvodnje do kojeg je došlo, kako zbog agresije na Hrvatsku, tako i zbog posljedica 
naslijeđenog dugogodišnjeg kriznog stanja. Uzroci su također u dobnom nesrazmjeru 
stanovništva, u financijskoj nedisciplini, a i u neprimjerenom naslijeđenom 
mirovinskom sustavu. 


Osim stanovitog porasta prosječnih mirovina, u zadnje dvije godine za 44%, a u 
zadnjoj godini za 24% (listopad 1995. prema listopadu 1994. godine), 
umirovljenicima su omogućene i neke druge olakšice, npr. u gradskom i željezničkom 
prometu. Bitnije poboljšanje njihova položaja moguće je ostvariti samo trajnijim 
gospodarskim rastom, ali je to potrebno učiniti i što hitnijim okončanjem započete 
reforme ukupnog mirovinskog sustava. 


Plaće zaposlenih također bilježe znatan rast. U listopadu 1995. godine (u usporedbi 
s istim mjesecom prethodne godine) prosječne neto plaće bile su vise za 13%, a u 
usporedbi s listopadom 1993. godine čak za 66%. Valja istaknuti da su, usprkos svim 
(ratnim) poteškoćama, prosječne mjesečne neto plaće u Hrvatskoj među najvišima 
od svih prijelaznih zemalja, iako su međunarodni uvjeti u tim zemljama znatno 
povoljniji od naših. Na kraju 1995. godine prosječna mjesečna neto plaća iznosila je 
1.850 kuna, što je doduše nešto niže od susjedne nam Slovenije, ali više od često 
isticane uspješne Češke, Mađarske pa čak i tri puta vise od Rumunjske, da ne 
spominjemo Srbiju, odnosno Jugoslaviju. 


Unatoč tome opća razina mirovina i plaća još je uvijek vrlo niska, i za mnoge 
nedostatna za primjeren život. Socijalno ugroženim slojevima nastojalo se pomoći 
koliko je to bilo moguće. 


Tako su u 1995. godini izdaci za socijalnu skrb iz državnog proračuna u užem smislu 
(bez obrazovanja, zdravstva i slično) povećani na 811 milijuna kuna, što iznosi 0,9% 
bruto domaćeg proizvoda, pa smo u tome dosegli udio gospodarski razvijene i 
socijalno svjesne Francuske. 

No, bitnije poboljšanje položaja socijalno najugroženijih može se ostvariti i 
racionalizacijom izdataka na tom području, što predmjeva pomaganje samo onima 
kojima je najpotrebnije, i razumije se brzim i trajnim gospodarskim napretkom. 


Za postizanje gospodarskog boljitka nužno je pojačati urednost plaćanja i 
poštivanje financijskih ugovora. To moraju postati temeljna pravila ponašanja svih 
gospodarskih subjekata, počam od središnje državne uprave, preko županijskih do 
gradskih i općinskih uprava, pa i do svakog domaćinstva. 


Zaštita vjerovnika mora se zakonski još uspješnije i određenije utvrditi, te 
dosljedno i učinkovito primjenjivati. Samo na taj način mogu se stvarati solidne 
osnove razvijenog, demokratskog tržišnog gospodarstva. 


Prijedlog Državnog proračuna za 1996. godinu, koji je Vlada uputila Saboru, sadrži 
znatnu razvojnu odrednicu. Prema tom prijedlogu, dolazi do većih promjena u 
strukturi rashoda. Kao prvo, ulaganja u razvoj će se povećati za 62% u odnosu na 
prošlu godinu. Izlazak iz ratnih okolnosti odražava se u činjenici da se ukupni vojni 
izdaci smanjuju za 15%. Za program obnove izdvojit će se 162% više sredstava nego 
1995. godine. Time se ukupna ulaganja u tu namjenu povećavaju na 4,5% ukupnih 
proračunskih izdataka. Znatno se povećavaju, gotovo sedam puta, i sredstva 
Hrvatske garancijske agencije, koje je temeljna zadaća potpora osnivanju i razvitku 
malih i srednjih privatnih poduzeća i obrtnika. Osim toga, znatno su povećana i 
sredstva za ozdravljenje banaka. Za ulaganja u cestovnu infrastrukturu iz Državnog 
proračuna se predviđa udvostručenje izdataka, na 1,3 milijarde kuna. 


Prijedlog proračuna pripremljen je sa stanovišta potrebe osiguranja štednje na 
svim područjima. Iz proračuna treba financirati samo najnužnije, a do krajnosti 
zaoštriti potrebu maksimalne racionalizacije na svim razinama državne uprave. 


Za poticanje proizvodnje i zapošljavanja, nužno je smanjenje poreznih opterećenja. 
Usprkos objektivno velikih potreba za proračunskim sredstvima, već su donijete 
odluke o smanjenju nekih davanja. Tako je stopa poreza na promet sa 20% smanjena 
na 15%, a razmatraju se i dalja rasterećenja gospodarstva. I to zbog toga što je 
sadašnji udio javnih rashoda, u bruto domaćem proizvodu, koji iznosi više od 50%, 
suprotan potrebama rasta domaće štednje i investicija u svrhu preustrojstva i 
tehnološke modernizacije gospodarstva. 


Sve bi te mjere trebale pridonijeti smanjenju udjela sive ekonomije koja je 
poprimila velike razmjere. Prema nekim prosudbama u sivoj ekonomiji sudjeluje 
između 17 do 27% ukupnog stanovništva, a ostvaruje se dodatnih 16 do 21% od 
zabilježenog bruto domaćeg proizvoda. Zbog ne registriranja takve gospodarske 
djelatnosti, porezni su prihodi manji za barem petinu, što znači da bi se za toliko 
mogao smanjiti porezni teret urednim platišama, odnosno svim građanima! 


Uloga države u gospodarskom razvitku ne može se odmijeniti, ali mora biti pažljivo 


odmjerena. Njezina najvažnija zadaća mora biti u odlučivanju o strateškim 
gospodarskim pitanjima kao što su: ulaganja u infrastrukturu, obrazovanje i 

prekvalifikacija nezaposlenih, stvaranje institucija za razvitak i istraživanja, zatim 
zaštita okoline, sustav informacija o mogućnostima ulaganja, osiguranje što 
jednostavnijih, poticajnih i stabilnih zakonskih okvira, te pravna sigurnost za 
slobodno poduzetništvo i tržišnu utakmicu. 


Hrvatski porezni sustav gotovo je u cijelosti reformiran prema suvremenim 
načelima, a uskoro će (uvođenjem poreza na dodatnu vrijednost i jedinstvenog 
računa države) biti završena glavnina potrebnih reformi. Učinjeni su važni pomaci u 
vođenju suvremene monetarne politike i nadzora nad financijskim institucijama. 
Koncem 1995. godine završeno je stvaranje pravnog okvira za razvitak suvremenih 
financijskih tržišta, te za zaštitu tržišne utakmice. 


Od posebne je važnosti poticanje ubrzane privatizacije i stvaranja jasnih vlasničkih 
odnosa. U privatizaciji su, usprkos vrlo nepovoljnih okolnosti, ostvareni znatni 
rezultati. Do konca 1995. godine postupak pretvorbe vlasništva završen je u 2.560 
poduzeća. Od tog broja 46% je potpuno privatizirano, 44% je u većinskom privatnom 
vlasništvu, a samo 10% je pod većinskom kontrolom Hrvatskog fonda za privatizaciju 
i mirovinskih fondova. 


U pretvorbi je prodano dionica u vrijednosti 38 milijardi kuna. Tijekom privatizacije 
ukupan broj dioničara se popeo na 600.000. U prošloj godini uplaćene dividende u 
Hrvatski fond za privatizaciju iznose 127 milijuna kuna. 


Privatni je sektor postao okosnica hrvatskog gospodarstva. U njemu je danas 
zaposleno više od 50% radne snage, a plaće su u prosjeku 30 do 40% više nego u 
državnom sektoru. 


Za nastavak privatizacije nužno je slamati birokratske otpore brzoj privatizaciji, 
sprečavati i kažnjavati nezakonite pretvorbe i provesti denacionalizaciju na primjeren 
način. Nadalje, valja stvoriti jasna pravila odnosa državnog i privatnog, posebno kod 
velikih javnih i državnih poduzeća. Nedovoljno uređeni vlasnički odnosi omogućavali 
su brojne nezakonite djelatnosti, i formalno-pravno prikriveni kriminal. 


Za brzi razvitak potrebna je povećana domaća i inozemna štednja. Naime, u 
posljednjih se je desetak godina udio domaće štednje, u bruto domaćem proizvodu, 
smanjio s više od 20% na oko 5%. Stoga su inozemna sredstva dobrodošla, ali mora 
se voditi računa da se ulazu u razvojne projekte. Od posebne važnosti su izravna 
strana ulaganja, jer ona sa sobom donose i uvođenje novih tehnologija. 


Hrvatsko je gospodarstvo otvoreno. Hrvatska je prihvatila potpunu konvertibilnost 
na računima tekućih plaćanja, a razmatra se uvođenje konvertibilnosti i na 
kapitalnom računu bilance plaćanja. Moramo pratiti suvremena kretanja, sve veću 
uzajamnost i međuovisnost svjetskog gospodarstva, pri uključivanju u što veći broj 
međunarodnih integracija i ugovora, valja čuvati gospodarsku i političku suverenost. 
Posebno treba istaći potrebu što skorijeg pristupa Svjetskoj trgovinskoj organizaciji. 


Zbog sveukupnih političkih i gospodarskih uspjeha Hrvatska je postigla izvrsne 

odnose s međunarodnim financijskim institucijama. Upravo se vode pregovori s 
Međunarodnim monetarnim fondom o budućoj trogodišnjoj suradnji, a uspješno se 
nastavlja suradnja s grupacijom Svjetske banke. Za Europsku banku za obnovu i 
razvoj znakovito je, da je svoju politiku preusmjerila od davanja kredita prema 
izravnim ulaganjima. 


U zadnje vrijeme s Europskom unijom razmjenjujemo više od 60% našeg 
trgovinskog uvoza i izvoza, a samo u Italiju, koja je u 1995. godini najveći 
vanjskotrgovinski partner, izvozimo 23% ukupnog izvoza. Uskoro bi se udio razmjene 
s Europskom unijom mogao popeti i na četiri petine ukupne trgovinske razmjene. 
Europa je naše prirodno zaleđe i nužna usmjerenost Hrvatske. 


Za Hrvatsku je od najveće strateške važnosti povezivanje, odnosno što jače 
uključivanje gospodarstva u obnovu i razvitak Federacije BiH. Prirodne spone tih 
dvaju područja, te očekivani veliki investicijski ciklus u obnovi, zahtijevaju svestranu 
suradnju na gospodarskom području svih subjekata gospodarskog života. 


Zaključno, u ovom dijelu samo još nekoliko napomena o obnovi i razvitku. 


Obnova u ratu uništenih ili oštećenih naselja, gospodarskih i drugih objekata, 
provođena je sustavno tijekom 1995. s ciljem povratka prognanika i izbjeglica, i što 
brže uspostave normalnih životnih uvjeta. 


Tijekom prošle godine, obnovljeno je, ili je pred dovršenjem, obnova više od pet 
tisuća najteže oštećenih stambenih jedinica na oslobođenim područjima zapadne 
Slavonije. Nastavkom radova unutarnjega uređenja objekata, do razine useljivosti, 
stvaraju se uvjeti za povratak u to područje do 1. svibnja 1996. godine, oko 40.000 
prognanika i izbjeglica. Pod kraj 1995. godine, nakon "Oluje", provedene su pripreme 
i započeta je obnova još oko 20.000 stambenih jedinica na novooslobođenim 
područjima Banovine, Korduna, srednje i istočne Like, sjeverne Dalmacije i 
dalmatinske Zagore. 


Ovime će se stvoriti uvjeti za povratak još oko 70.000 prognanika i izbjeglica. 


Ukupna sredstva koje je Ministarstvo razvitka i obnove utrošilo, u programe i 
poslove obnove, u 1995. godini iznose 540 milijuna kuna, a u ovogodišnjem 
proračunu za tu je svrhu predviđeno milijardu i 580 milijuna kuna, što čini 4,5% 
ukupnih proračunskih izdataka. 


Izvanredno velik pomak u zamisli provedbe obnove sadržan je u odluci da će se u 
buduće cjelokupna obnova stambenog fonda, umjesto kreditima, financirati 
bespovratnim sredstvima iz Državnog proračuna. 


Ministarstvo razvitka i obnove završilo je u prošloj godini, i uputilo Saboru na 
razmatranje, Nacionalni program demografskog razvitka, koji sadrži temeljne 
postavke čitavog niza djelatnosti nužnih za demografsku obnovu, u užem smislu, 
poticanjem povratka hrvatskog iseljeništva, zaustavljanjem iseljavanja mladog, 

obrazovanog i radno sposobnog stanovništva. 


U programu su, uz općenitu strategiju prostornog i regionalnog razvitka, sadržani i 
prijedlozi za oživljavanje raspučenih, posebice seoskih područja, te ukupna strategija 
i poticajne mjere za povratak prognanika i izbjeglica. 


Uz spomenuti program, usko su vezani i Nacionalni program razvitka otoka, te 
Zakon o područjima od posebnog interesa, koji su također upućeni u saborsku 
raspravu. Time su stvorene stručne, i zakonske, pretpostavke za odluke i provedbu 
čitavog niza gospodarskih i inih poticajnih mjera za razvitak i svekoliko oživljavanje 
otočnih, prigraničnih, brdsko-planinskih, i drugih demografski ispražnjenih područja, 
kao dio ukupne strategije demografske obnove Hrvatske, u okviru sveopćeg 
nacionalnog preporoda uspostavom samostalne hrvatske države. 


VI. DRUŠTVENE DJELATNOSTI 


Socijalna politika, zapošljavanje i položaj umirovljenika 
Informiranje 


1. Hrvatsko školstvo danas 

2. Znanosti visoko obrazovanje 
3. Kultura 

4. Sport 

5. Zdravstvo 

6. 

7. 


1. Hrvatsko školstvo danas 


Dame i gospodo, saborski zastupnici, 


U prošloj godini, sustavom školstva bilo je obuhvaćeno 867.108 učenika i 
prosvjetnih djelatnika (76.718 prosvjetnih djelatnika i 790.390 učenika). 


Hrvatsko školstvo ustrojeno je u skladu sa strategijom gospodarskog i socijalnog 
razvitka Hrvatske, što ju je donio Sabor 1991. godine. Međutim, sveukupna politička i 
demokratska preobrazba hrvatskog društva iziskuje i dalju dogradnju hrvatskog 


školstva sukladno najboljim hrvatskim i svjetskim dostignućima. 


Sukladno Ustavu, koji jamči pluralizam, u školstvu, uz državne, djeluju i privatne 

škole i škole vjerskih zajednica. Od osobitog je značenja obavljanje hrvatske 
dopunske nastave za djecu hrvatskih građana i iseljenika u inozemstvu, s ciljem 
učenja hrvatskog jezika i nacionalne povijesti, radi olakšavanja povratka u 
Domovinu. 


Unatoč ratnim okolnostima, u 1995. osigurana su sredstva za gradnju 46 školskih 
objekata, te besplatni udžbenici za 35% učenika osnovnih škola (za 158.000 učenika 
na području Republike Hrvatske i 40.806 učenika s područja Bosne i Hercegovine). 
Već sljedeće školske, tj. ove godine, svi učenici osnovnih škola dobit će besplatne 
udžbenike. U prošloj godini Vlada je bila u mogućnosti poboljšati nezavidan položaj 
prosvjetnih djelatnika promaknućem za 1-2 platna razreda. U novim, mirnodopskim 
okolnostima, treba stvoriti preduvjete za dalje poboljšanje materijalnog položaja 
prosvjetnih djelatnika, a i na svim lokalnim razinama treba namicati neophodna 
sredstva za gradnju novih škola, sportskih dvorana i za nabavku potrebne opreme. 


2. Znanost i visoko obrazovanje 


Nema dvojbe da su znanost i visoko obrazovanje od neprocjenjive važnosti za 
dugoročni razvitak nacije. Naslijedili smo ideološki obilježen sustav, u kojem su se 
doduše razvile i pojedine jezgre i pojedinci visoke kakvoće sa zapaženim ugledom u 
svijetu, ali sustav bez jasne vizije i strategije ukupnog razvitka, sa stajališta 
nacionalnih interesa. To je dovelo do neujednačenog razvitka pojedinih dijelova i 
neučinkovitosti ukupne djelatnosti sustava. 


Zbog toga smo činili sve moguće, da, u vrlo teškim okolnostima koje su nalagale 
druge prioritete, očuvamo postojeće kvalitetne jezgre i stvorimo pretpostavke 
preustroja čitavog sustava u skladu s potrebama zemlje. 


Za preoblikovanje sustava bile su potrebne i zakonske promjene, a Nacionalno 
vijeće za znanost izradilo je u protekloj godini prijedlog prvog trogodišnjeg 
Nacionalnog znanstvenoistraživačkog programa, uputivši ga Saboru na usvajanje. 
Program je rađen s gledišta potreba Hrvatske, koristeći međunarodnu metodologiju i 
iskustva visokorazvijenih zemalja. Posebno vodi računa kako o poželjnim odnosima 
među pojedinim znanstvenim područjima, tako i o odnosu između primijenjenih i 
razvojnih istraživanja unutar svakog područja, kako bi čitav sustav mogao biti važan 
čimbenik i pokretač ukupnog razvitka zemlje. 


Tijekom 1995. godine visoko obrazovanje i znanstvena djelatnost odvijala se u 64 
visoka učilišta, 23 državna (javna) instituta, 13 gospodarskih instituta i u 71 ustanovi 
(uključujući HAZU, bolnice, privatna poduzeća i drugo). 


Na visokim učilištima upisano je 80.185 studenata, zaposleno 5.893 nastavnika i 


suradnika u nastavi. Na znanstvenoistraživačkim projektima radilo je 8.090 
znanstvenika, odnosno istraživača. 

U protekloj godini u proračunu je bilo izdvojeno za znanost 20% više sredstava 
nego u prethodnoj godini. To je omogućilo zaustavljanje negativnih kretanja, te je uz 
održavanje redovne djelatnosti, i nastavak investicija u infrastrukturu, omogućilo 
početak obnavljanja specijalizirane istraživačke opreme, što u prethodnom razdoblju 
nije bilo moguće. 


Štoviše, možemo biti posebno zadovoljni s dostignutim stupnjem razvitka 
računalno-komunikacijske infrastrukture, to više što je to ostvareno sredstvima 
državnog proračuna. Hrvatska akademska i istraživačka mreža (CARNet) trenutno 
povezuje, međusobno i u svjetsku mrežu računala, preko 100 ustanova, s više od 
70% znanstvenika i istraživača u Hrvatskoj, a usvajanjem najnovijih komunikacijskih 
tehnologija spada u najsuvremenije mreže u Europi. Ministarstvo znanosti i 
tehnologije nabavilo je za potrebe informatizacije i osuvremenjivanja 
znanstvenoistraživačkog rada 1.490 suvremenih osobnih računala. 


Osim toga, nastavljeni su projekti izgradnje Prirodoslovno- matematičkog fakulteta 
i Medicinskog fakulteta zagrebačkog Sveučilišta, opremanje novih prostora rektorata 
sveučilišta u Osijeku i Rijeci, novih studentskih domova u Rijeci i Zadru, obnavlja se 
zgrada Međusveučilišnog centra u Dubrovniku itd.. Posebno valja istaknuti otvorenje 
nove Nacionalne i sveučilišne biblioteke u Zagrebu. 


U području međunarodne znanstvene, tehnološke i visokoškolske suradnje 
potpisana su 22 bilateralna međudržavna ugovora, a sljedećih 20 se nalazi pred 
potpisivanjem. Tijekom 1995. godine ostvareno je više od 1.200 mjeseci stipendija u 
inozemstvu, a i više od 1.000 naših znanstvenika sudjelovalo je sa svojim prilozima na 
znanstvenim skupovima izvan Hrvatske. Više od 100 zajedničkih 
znanstvenoistraživačkih projekata ostvareno je samo sa SAD i Njemačkom. 


Nastavljena je posebna briga o mladim istraživačima, financiranjem oko 1.000 
znanstvenih novaka za rad na znanstvenoistraživačkim projektima, uz poticanje 
zapošljavanja i u središtima za prijenos tehnologija, pri tehničkim fakultetima, ili pak 
u klinikama medicinskih fakulteta uključivanjem u primijenjena i razvojna 
istraživanja, što je bitno za povezivanje akademizma s gospodarstvom i strukom. 


Valja istaknuti projekt u kojem su se županije Osječko-baranjska, Vukovarsko- 
srijemska i Požeško-slavonska obvezale izgraditi 40 namjenskih kuća za buduće 
sveučilišne nastavnike, a Ministarstvo znanosti i tehnologije financirat će 4-godišnji 
doktorski studij za 40 pristupnika u izabranim granama potrebnim osječkom 
sveučilištu. Ove mjere, uz druge instrumente za poticanje izgradnje učinkovitog 
sustava znanosti, omogućit će ne samo prestanak "odljeva mozgova", nego i poticati 
povratak znanstvenika iz svijeta. 


Nacionalno vijeće za visoku naobrazbu obavilo je ili privodi kraju raščlambu 
postojećih programa 40 dodiplomskih i 21 postdiplomskih studija. Od novih 
programa, možemo istaknuti uspješno završenu prvu godinu specijaliziranog 
programa postdiplomskog studija za potrebe i u suradnji s Ministarstvom obrane. 

U protekloj godini osnovano je i prvo privatno visoko učilište u Hrvatskoj, a još 
nekoliko je u pripremi osnutka. 


Na osnovi iznijetog može se zaključiti, da se sustav znanosti i visokog obrazovanja u 
protekloj godini razvijao uspješno, unatoč teškim okolnostima. Održane su kvalitetne 
jezgre i počelo je preoblikovanje sustava, uz poticanje bržeg razvitka nedostatnih 
područja od važnosti za razvitak Hrvatske. 


3. Kultura 


Usprkos, ali i zbog objektivnih teškoća, i u protekloj je godini došla do izražaja 
visoka motiviranost i nacionalna svijest hrvatskih djelatnika i stvaratelja na gotovo 
svim područjima kulture i umjetnosti. 


Među mnogobrojnim kulturnim događanjima protekle godine, uz već spomenuto 
otvaranje novog zdanja Nacionalne i sveučilišne biblioteke, treba jamačno spomenuti 
i otvaranje novog, proširenog, stalnog postava Muzeja za umjetnost i obrt, muzeja 
koji svjedoči o našim trajnim, višestoljetnim vezama s europskim umjetničkim 
kretanjima i postignućima, ali i o kontinuitetu hrvatskog stvaralaštva. S ponosom 
možemo tvrditi da je ovaj muzej pravi dragulj u niski najljepših muzeja takve vrste u 
svijetu. 


U protekloj godini koja je obilovala umjetničkim događanjima posebno su 
zabilježene brojne izložbe, od kojih su neke vrlo uspješno organizirane i u inozemstvu 
(Venecija, Madrid, Beč itd.). 


Na području zaštite spomenika kulture, nastavljeni su sustavni napori oko 
stvaranja dokumentacije o stradanjima spomenika kulture u ovome ratu, s 
nastojanjem da se o činjenicama obavijesti svjetska javnost, osobito odgovarajuće 
međunarodne institucije, radi širenja istine i dobivanja moralne i financijske pomoći 
za obnovu. 


Hrvatsko je izdavaštvo u 1995. zabilježilo velike uspjehe, kako po broju tiskanih 
naslova, tako i po njihovoj kvaliteti i opremi. U Hrvatskoj djeluje 1.400 izdavačkih i 
nakladničkih kuća, ali je ipak realno govoriti o pedesetak većih nakladničkih kuća koje 
izdaju knjige od veće važnosti. Tijekom 1995. tiskano je oko 2.500 izdanja, što je više 
nego ikada do sada. 


Srazmjerno bogata izdavačka djelatnost, očitovala se i u zapaženim nastupima 
naših nakladnika na sajmovima knjiga u Frankfurtu i Budimpešti, te u Zagrebu. 


Kazališna produkcija bila je kvalitetna, raznovrsna i zanimljiva. S posebnom je 
brigom i pažnjom obilježena 100. godišnjica otvorenja zgrade Hrvatskog narodnog 

kazališta u Zagrebu, te 100. godišnjica rođenja skladatelja Jakova Gotovca. Živost u 
kazališni svijet unijele su i nezavisne kazališne produkcije, koje zaslužuju od društva 
veću pažnju i potporu. Lutkarstvo, kao važan čimbenik u odgoju najmlađih i njihovom 
uvođenju u svijet kazališne umjetnosti, sustavno postiže zavidne rezultate na 
domaćoj i međunarodnoj sceni (posebno zaslužuju priznanje lutkarska kazališta iz 
Zadra, Splita, Osijeka, Rijeke). Pripomenuti je da je u prošloj godini dovršena i obnova 
zgrada Hrvatskog narodnog kazališta u Osijeku, te Dramskog kazališta Gavella u 
Zagrebu. 


U bogatom glazbenom životu, ističu se međunarodni Muzički bienalle i 
Međunarodno natjecanje dirigenata "Lovro Matačić", te uspjesi mladih hrvatskih 
glazbenika na međunarodnoj sceni. Valja spomenuti da je u baletnoj umjetnosti 
međunarodni projekt "Donaubalet" nakon zagrebačke premijere imao zapažen 
uspjeh i u drugim europskim kulturnim središtima. 


Održavanje mnogobrojnih festivala, svake vrste u gradovima diljem Hrvatske, od 
znakovitosti je ne samo za ta mjesta, već u osmišljenoj turističkoj promidžbi može 
predstavljati veoma koristan dodir Hrvatske sa svijetom. 


Filmska proizvodnja je u protekloj godini pokrenuta s mrtve točke, dio snimljenih 
filmova i televizijskih drama već je i prikazan na Hrvatskom filmskom festivalu u Puli, 
a od velike su važnosti dokumentarni i kratki filmovi s temama iz Domovinskog rata. 
Osnovni problem u ovom trenutku je nedostatak financijskih sredstava. Da bi se 
sustavno riješilo pitanje domaćeg filma potrebno je donijeti zakon o filmu, kako bi se 
osiguralo djelomično financiranje domaće proizvodnje iz kinematografskog 
poslovanja. 


Valja imati na umu da su uz domete tzv. visoke ili profesionalne umjetnosti, od 
nezamjenjive važnosti i različiti oblici amaterskih kulturnih djelatnosti. Osmišljen, i 
vođen uz pomoć vrsnih stručnjaka, ovakav dodir s umjetnošću i kulturom doprinosi 
kakvoći života, a posebno je koristan u osmišljavanju slobodnog vremena mladih i 
njihovom upućivanju prema pravim vrijednostima i smislu čovjekova života. 


Od posebne su vrijednosti brojne smotre folklora (među kojima se ističu one u 
Zagrebu, Vinkovcima, Đakovu, Slavonskom Brodu), te druge djelatnosti kulturno- 
umjetničkih i zavičajnih društava, pjevačkih, tamburaških, harmonikaških i drugih 
zborova, kao i amatersko bavljenje svim ostalim umjetnostima (književnim, 
kazališnim, likovnim). 


U svezi s ovim, posebnu društvenu brigu treba usmjeriti na obnovu domova 
kulture koji su stradali u Domovinskom ratu, jer su ta zdanja osnovni preduvjet za 


društveni i kulturni život izvan većih gradova i kulturnih središta. 


U ovoj godini među kapitalnim i strateškim interesima za hrvatsku kulturu treba 
izdvojiti sljedeće projekte: 


Potrebno je uspostaviti Hrvatski ratni muzej. Gotovo svaka samostalna država ima i 

svoj ratni muzej. Hrvatska ga država nije mogla dosada imati, no vrijeme je da ga mi 
osnujemo. 


Smatram da zbog povijesnih, ali i radi aktualnih političkih razloga, treba preurediti 
Memorijalno područje Jasenovac u Spomen područje hrvatskih ratnih žrtava. Na 
njemu bi, pored muzejskog i spomeničkog obilježja svih žrtava fašizma, svoj spomen 
našle i sve žrtve komunizma (prenošenjem posmrtnih ostataka i kostiju iz otkrivenih 
jama), te posebno sve žrtve Domovinskog rata, tako da se za svakog poginulog za 
slobodnu Hrvatsku postavi spomen-kamen (ili križ) s imenom. 


Na taj način bilo bi odano poštovanje svim žrtvama, i na njihovu primjeru 
osvjedočena pomirba i istina o svim žrtvama na putu do samostalne i suverene 
hrvatske države. 


Jamačno, jedna od najvećih zadaća jest obnova u ratu uništenih ili oštećenih 
kulturnih objekata i spomenika. No, pri tom se ne smije zaboraviti niti pokretanje 
izgradnje novih, kao što su npr. spomenik "Hrvatskoj slobodi", muzej suvremene i 
sakralne umjetnosti, tj. onih objekata za koje postoji utvrđena nužnost ili potreba za 
obilježavanje povijesne epohe. 


Sustavno rješavanje financiranja kulture, jedan je od preduvjeta njenog daljeg 
razvitka. Stoga je potrebno zakonom urediti poticanje ulaganja u kulturu, između 
ostalog i putem poreznih olakšica za donacije i sponzorstva građana, odnosno sve 
porezne obveznike. 


Predstavnička tijela i državna uprava, na svim razinama, moraju imati na umu da je 
kultura ogledalo mjesta, županije, hrvatske države, štoviše narodnog identiteta, te 
nezaobilazna potreba građana. U tom svjetlu treba činiti sve da se postupno 
poboljšavaju materijalni i svi drugi uvjeti potrebni za njezin razvoj i procvat. 


4. Sport 


Brojne medalje i odličja osvajali su hrvatski sportaši tijekom '95. na najvećim 
svjetskim i europskim priredbama. I kao pojedinci i kao momčadi, odnosno ekipe. O 
Hrvatima kao vrsnim sportašima čulo se na svim kontinentima, na svim meridijanima 
i paralelama. Naša država postala je, eto vrlo brzo, nezaobilazan čimbenik svih velikih 
svjetskih sportskih događaja. 


Hrvati su najbrojniji Europljani u američkoj profesionalnoj košarci, hrvatski stijeg 
vijorio se na vrhovima Himalaje. Spomenik Hrvatu Draženu Petroviću krasi Olimpijski 
park u Lausanne-i. Za Gorana Ivaniševića i Ivu Majoli znaju podjednako dobro u 
svakom dijelu svijeta. Hrvatska ima profesionalnog boksačkog prvaka. Željko 
Mavrović je prvi među europskim boksačima. 

Hrvatska nogometna reprezentacija je kvalifikacije za europsko prvenstvo završila 
trijumfalno ispred svjetskih viceprvaka Talijana. Vaterpolisti su se plasirali na 
Olimpijske igre u Atlantu. I košarkaši su u teškim atenskim uvjetima europskog 
prvenstva još jednom dokazali da spadaju u sam svjetski vrh. Rukometna 
reprezentacija je svjetski viceprvak, karataši su prvaci Europe, a hrvatske odbojkašice 
osvojile su drugo mjesto na europskom, a četvrto na svjetskom prvenstvu. 


Rukometaši rukometne ekipe "Zagreba" i "Podravke" viceprvaci su Europe. 
"Cibona", na primjer, u Euroligi iako bez stranaca, uz čvrsti oslonac na domaće 
talente, bilježi zapažene uspjehe. "Hajduk" je bio u četvrtfinalu lige europskih 
prvaka. 


Zoran Primorac donosi stolnotenisko srebro iz Kine, Tamara Boroš je juniorska 
prvakinja Europe. Valter Ivančić je boćarski svjetski prvak, dok je Hrvoje Stević 
najbolji mladi šahist na svijetu. 


Sve u svemu, na razini svjetskih natjecanja osvojeno je 36 medalja i 33 na 
europskim natjecanjima, čemu svakako treba dodati 38 medalja osvojenih na 
specijalnoj olimpijadi invalida i hendikepiranih. 


Uzmemo li u obzir da naši sportaši imaju znatno slabije materijalne, pa i 
organizacijske uvjete s obzirom na loša nasljeđa prošlog sustava u odnosima i 
strukturama sportskih saveza, možemo i moramo biti ponosni na uspjehe naših 
sportaša u 1995. godini. Vjerujem da će i u 1996., navlastito na olimpijskim igrama, 
hrvatski sportaši i sportašice pokazati svoju vrijednost i nadarenost i da ćemo se 
ponovno svi radovati njihovim uspjesima. 


5. Zdravstvo 


U protekloj godini uspješno su nastavljene započete reforme zdravstvenog 
sustava. Prema uobičajenim kriterijima Svjetske zdravstvene organizacije možemo 
biti vrlo zadovoljni procjenom zdravstvenog stanja pučanstva. Uz znatno manje 
sredstava (oko 40 % manje nego primjerice 1990. godine) i s povećanim troškovima 
zbog posljedica jugokomunističke i srpske agresije, ukupni zdravstveni pokazatelji 
nisu pogoršani, nego očuvani, a u nekim dijelovima i popravljeni. Uz to, na mnogim 
područjima vrhunske medicine naši su stručnjaci uvažavani u svijetu, a nerijetko su i 
u samom svjetskom vrhu. 


To je postignuto strogom kontrolom i financijskom disciplinom, tako da zdravstvo 
više ne pravi gubitke, što je prije bila redovita praksa. Financiranje je stabilizirano, 
redovito se isplaćuju plaće svim zaposlenima u zdravstvu, uz redovitu opskrbu 


lijekovima, laboratorijskim i potrošnim materijalom i bez većih nestašica. 


Sustavno se obnavljaju agresijom porušeni zdravstveni objekti. U ovom trenutku u 

punom su zamahu radovi na 36 gradilišta (bolnica, ambulanti i domova zdravlja). 
Zastarjela i dotrajala oprema obnavlja se u kraćem roku nego u proteklim 
desetljećima. 


U projektu Svjetske banke i Hrvatskog zavoda za zdravstveno osiguranje, 
predviđena je oprema, vrhunske tehnologije, za sve županijske zdravstvene centre, i 
za najveći broj domova zdravlja. Tako će u sljedećem dvogodišnjem razdoblju biti 
izmijenjeno više od 80% opreme u intenzivnim njegama, 70% radiološke opreme i 
50% laboratorijske opreme. 


Zbog svega toga, zadovoljna takvim radom, Svjetska banka je ove godine u 
rekordnom vremenu, i uz pohvale, prihvatila za financiranje projekt zdravstva u 
Hrvatskoj, nazvan "Croatian model", temeljem kojeg je započelo preustrojstvo i 
poboljšanje rada u primarnoj zaštiti, te opremanje bolnica vrhunskom tehnologijom. 


Suvremena zdravstvena zaštita traži velika sredstva. Većinu lijekova, aparatura i 
laboratorijskih potrepština moramo nabavljati iz inozemstva po svjetskim cijenama. 
U tome su učinjene znatne uštede uvođenjem sustava međunarodnog natječaja i 
odabira najpovoljnijeg ponuđača. 


Potrebno je, međutim, jasno kazati da se ukupna sredstva za zdravstvenu 
potrošnju kreću oko 7,6% od bruto domaćeg proizvoda, što je usporedivo s 
postocima zdravstvene potrošnje u razvijenim zemljama. Prema tome, mi smo u 
Hrvatskoj, u okviru naših mogućnosti, dali zdravstvenoj zaštiti jednako mjesto 
prvenstva kao i razvijene zemlje. Ipak, zdravstvena potrošnja je po stanovniku znatno 
manja, od one u razvijenim zemljama, jer je znatno manji i bruto domaći proizvod. 
Zbog toga nije moguće sa sredstvima koja su na raspolaganju pratiti sva dostignuća i 
razinu zdravstvene zaštite u razvijenim zemljama za sve osiguranike. Država mora 
osigurati osnovnu zdravstvenu zaštitu svima, ali i omogućiti prelijevanje osobne 
potrošnje u zdravstvenu potrošnju otvaranjem dodatnih mogućnosti osiguranja i 
daljim poticanjem privatne inicijative. 


Stoga treba odlučno nastaviti dalje preustrojstvo zdravstva, u skladu s već 
donesenim zakonom. Ove godine su osnovane: liječnička, stomatološka, 
farmaceutska Komora, te Komora za medicinske biokemičare. Osnovano je i 
Nacionalno vijeće za zdravstvo, a sve će to doprinijeti i većem sudjelovanju struke u 
rješavanju svih problema. 


Široke zakonske mogućnosti za otvaranje privatne prakse, već su do sada dovele 
do otvaranja više od 1.600 privatnih ordinacija, te više desetaka privatnih 
zdravstvenih ustanova. Tijekom prošle godine stvorene su sve zakonske pretpostavke 
za početak privatizacije primarne zdravstvene zaštite, izrađen je pravilnik po kojem 
će odmah od početka 1996. godine početi privatizacija primarne zdravstvene zaštite. 


Zbog svega navedenog možemo biti zadovoljni s onim što smo u danim 


okolnostima postigli. Zdravstvo će svakako dijeliti sudbinu ostalih područja, te će se 
zajedno s ukupnim gospodarskim rastom i povećanjem bruto domaćeg proizvoda, te 

uvođenjem dodatnih poticaja sučeljavanja i promicanja kakvoće razvijati još brže i 
postajati sve učinkovitije. 


6. Socijalna politika, zapošljavanje i položaj umirovljenika 


Ukupan sustav socijalne sigurnosti, uz sve naslijeđene slabosti prošlog režima, u 
čitavom proteklom razdoblju bio je opterećen, kako zbrinjavanjem stotina tisuća 
prognanika i izbjeglica, tako i posljedicama preobrazbe socijalističkog gospodarstva u 
sustav slobodnog tržišta i poduzetništva. Samo tijekom prošle godine Hrvatska je 
skrbila o 391.370 prognanika i izbjeglica, a još dodatnih 300.000 osoba dobivalo je 
novčane i naturalne oblike socijalne pomoći. 


Jedno od važnih postignuća u 1995. godini svakako je donošenje Zakona o radu, 
stožernog zakona radi usklađivanja sustava s Ustavom. Po svojem rješavanju odnosa 
zaposlenih i poslodavaca, po tumačenju slobode udruživanja i slobode kolektivnog 
pregovaranja, Zakon o radu je na razini zapadnoeuropske demokracije. Uvažavaju se 
poduzetničke slobode i tržišno gospodarstvo, ali uz punu zaštitu ljudskih prava, 
građanskih sloboda i načela solidarnosti. 


Nije na odmet spomenuti da mnoge zemlje zbog nestabilnosti političkih odnosa 
unutar parlamenata nisu uspjele snažnije pomaknuti pitanja s područja rada i 
zapošljavanja. Zakon o radu koji je donesen uspostavom svojevrsnog konsenzusa 
socijalnih partnera, predstavio je Hrvatsku u Europi i u svijetu kao zemlju snažnog 
demokratskog razvitka. 


Položaj umirovljenika danas je najteži socijalni problem Hrvatske. Stoga je 
razumljivo da skrb za umirovljenike mora biti jedna od najvažnijih zadaća socijalne 
politike u ovoj godini i u sljedećem razdoblju. Nasuprot ukupnom broju zaposlenih u 
Republici Hrvatskoj, kojih je 31. prosinca 1995. bilo je 1.277.619, broj umirovljenika 
iznosio je 865.769, a mjesečno povećanje njihovog broja iznosi oko 2.100 osoba. 


To znači da na jednog umirovljenika dolazi svega 1,5 zaposlenih osiguranih. 
Istodobno po statistici imamo relativno veliki broj nezaposlenih na zavodima za 
zapošljavanje. Od 1. do 12. mjeseca 1995. godine prosječno je evidentirano 239.255 
nezaposlenih osoba. 


Na osnovi Zakona o mirovinskom i invalidskom osiguranju radnika, najviša 
mirovina iznosi 2.946,00 kn, a minimalna mirovina radnika s punim radnim stažom 
iznosi 867 kn. 


Prosječna starosna mirovina iznosi 973 kn. 


Korisnicima mirovina svih fondova isplaćuje se od 1. srpnja 1995. dodatak na 
mirovinu u iznosu od 100 kn iz državnog proračuna. Tako se i u Prijedlogu proračuna 

za 1996. godinu predviđa 1,1 milijarda kn za dodatak uz mirovine, što jamačno treba 
uključiti kao povećanje mirovina, i to više od 20% za najniže mirovine, (do 50% za 
poljodjelce), do 3% za najviše mirovine, a za prosječnu mirovinu to iznosi 12%. 


Hrvatska vlada, očito nije mogla u ratnim okolnostima mnogo više učiniti za 
poboljšanje mirovina. Kako su umirovljenici bili u nepovoljnijem položaju od 
zaposlenog dijela pučanstva, i kod njih je došla do punog izražaja snažna nacionalna 
svijest o nužnosti svih oblika žrtve u ostvarenju nacionalne suverenosti. 


No, u novim, mironodopskim okolnostima država mora učiniti sve radi osiguranja 
boljeg socijalnog standarda zaposlenih slojeva stanovništva, a umirovljenika osobito. 


Jedno od najvažnijih pitanja gospodarske i socijalne politike svakako je uspostava 
novog sustava mirovinskog i invalidskog osiguranja jer takav postojeći, nigdje u 
svijetu ne zadovoljava potrebe i ne počiva na osnovama tržišnog gospodarstva. 
Dodatni izvor sredstava za preobrazbu hrvatskog mirovinskog sustava mora biti 
kapital dobiven od privatizacije. Osim toga nužno je uvođenje strogog reda i nadzora 
nad ogromnim sredstvima u sustavu socijalnog zbrinjavanja građana. 


Za postignuće svih ciljeva socijalne politike potrebna je temeljita zakonodavna 
osnova, donošenje novih zakona s područja zapošljavanja, zakona o socijalnoj skrbi i 
obiteljskim odnosima, u skladu s gospodarskim mogućnostima zemlje i što 
istovjetnije s razvijenim demokratskim društvima europskih zemalja. 


7. Informiranje 


Područje javnog informiranja još uvijek nije dostatno pravno uređeno sukladno 
demokratskoj zbilji hrvatske države, i na pravnoj razini država zapadnoeuropske 
civilizacije. Navlastito, nije usklađena sloboda novinarskog djelovanja s nužnošću 
pravne zaštite građana kao pojedinca, pravnih subjekata i državnih interesa. Na 
potrebu pravnog uređenja tih odnosa ukazuju pojave neodgovorne uporabe 
demokratskih prava koje jamči naš politički sustav. Za zloporabe demokratskih načela 
iznošenjem neistina i kleveta, mora se snositi ne samo moralna, već i pravna 
odgovornost. 


U okviru još uvijek neprestanih pokušaja pritisaka za promjenu demokratski 
izabrane hrvatske vlasti, kako od strane nekih međunarodnih čimbenika, tako i 
određenih političkih krugova u Hrvatskoj, tijekom 1995. upućivane su kritike zbog 
njenog, tobože, neslobodnog medijskog tržišta, sputanih novina i novinara, te 
uniformirane i od vlasti strogo kontrolirane javne riječi. 


Nasuprot takvim ocjenama stoji činjenica da jena medijskom tržištu Hrvatske u 


prodaji 528 različitih novinskih naslova: 5 dnevnika, 29 tjednika, 30 polumjesečnih 
izdanja, 65 mjesečnih i 399 ostalih, koje izdaju izdavači najvećim dijelom u privatnom 


46 


vlasništvu. Prema nepotpunim podacima, taj je broj i znatno veći - govori se o 702 
naslova iz domaćih tiskara, te čak 736 inozemnih izdanja iz petnaestak zemalja. 


Dio tih publikacija nesklon je hrvatskoj samostalnosti, ili blizak različitim 
protuhrvatskim strujama, što spomenute optužbe o takozvanoj kontroli medija čini 
bespredmetnima i pokazuje njihovu pravu narav, u službi dodatnog političkog 
pritiska na Hrvatsku, koji dolazi iz tradicionalno nam nesklonih međunarodnih 
krugova. 


Osim državne Hrvatske radio-televizije, u zemlji je 1995. djelovalo jedanaest TV 
postaja i 92 radio-postaje, (tridesetak više nego 1994) . Na području elektronskih 
medija, u 1995. počelo je uvođenje dodjele koncesija TV i radio postajama, čemu su i 


međunarodni čimbenici, poput Vijeća Europe, i UNESCO-a, koji sustavno prate 
medije u RH, odali priznanje. 


VII. BITNE ZADAĆE DRŽAVNE POLITIKE HRVATSKE U 1996. GODINI 


Štovani predsjedniče Zastupničkog doma, 
Štovana predsjednice Županijskog doma, 
Dame i gospodo saborski zastupnici oba Doma, 


Štovani članovi Vlade i svi predstavnici izvršne i sudbene vlasti! 


S postignutim ostvarenjima i rezultatima u prošloj godini završili smo - jamačno 
početno i ratno razdoblje u uspostavi i izgradnji samostalne hrvatske države. 


U ovoj - 1996. - godini započinjemo, stoga, mirnodopsko razdoblje. Međutim, valja 
imati na umu da ono u punom smislu može nastupiti tek onda, kad i okupirano 
podunavsko područje konačno uključimo u hrvatski ustavno-pravni poredak. Sve 
dotle na nekim područjima državne uprave treba održavati, ili predviđati, i iznimne 
mjere za ispunjenje te zadaće. 


Hrvatske vlasti na svim razinama moraju osigurati provedbu sporazuma o mirnoj 

uspostavi hrvatskog suvereniteta nad preostalim okupiranim područjem pod 
Privremenom upravom u ovoj godini. Uz sudjelovanje u Privremenoj upravi, odmah 
započeti pripreme za povratak prognanika, za prometno povezivanje, za uvođenje 
svekolikog pravnog i gospodarskog sustava. Osim rješavanja socijalnih pitanja, 
pružati humanitarnu pomoć pri vraćanju i preseljenju ljudi. 


Osnovne odrednice hrvatske vanjske politike ostaju nepromijenjene. 


Treba ne samo jačati stabilan i čvrst vanjskopolitički položaj Hrvatske, već i znati 
koristiti stečeni ugled i postignuti stupanj povjerenja i prijateljskih odnosa, s mnogim 
zemljama, za razvijanje svestrane suradnje, prije svega na gospodarskom, kulturnom 
i sportskom području. 


Prvorazrednu važnost pridajemo i dalje produbljivanju prijateljskih odnosa sa SAD, 
kao glavnom svjetskom silom, s kojom smo baš u protekloj godini postigli suradnju i 
partnerstvo, na strateškoj razini. 


Na toj osnovi postavit ćemo zahtjev za primanje Hrvatske u "Partnerstvo za mir", 
sa ciljem potpunog uključivanja u zapadni sigurnosni sustav članstvom u NATO 
savezu. 


Težeći što skorijem i svrhovitijem uključivanju u europsku integraciju, Hrvatska 
mora razvijati što bolje odnose sa svim zemljama Europske Unije, u prvom redu s 
Njemačkom i Francuskom, te poboljšati odnose s Velikom Britanijom. 


Od posebne je važnosti održavanje dobrih odnosa sa susjednim zemljama: 
Mađarskom, Austrijom, Slovenijom i posebno s Italijom, s kojom imamo veoma 
razvijene gospodarske odnose. 


Veću važnost treba posvetiti održavanju dobrih odnosa s velikom Kinom, s kojom 
imamo potpisane sporazume i možemo imati još širu trgovinsku razmjenu. 


Kad je riječ o Rusiji, sa zadovoljstvom možemo istaknuti rusko priznanje 
teritorijalnog integriteta Hrvatske, pa i međusobne trgovinske razmjene, ali moramo 
izraziti žaljenje zbog jednostranog odnosa prema Hrvatskoj ruskih predstavnika u 
međunarodnim organizacijama (od Vijeća sigurnosti UN, do OESS). 


Njegovanje dobrih odnosa s Vatikanom mora biti naša stalna briga, zbog moralnog 
utjecaja što ga Sveta stolica ima na javnost, a posebno i zbog razumijevanja što ga 


očituje prema suverenoj Hrvatskoj. 


Hrvatska se izjašnjava za normalizaciju odnosa sa Srbijom i Crnom Gorom, odnosno 
njihovom SRJ, ne samo stoga što nas na to potiču svi međunarodni čimbenici da 

bismo na miran način riješili reintegraciju okupiranih područja, već i zato što je 
normalizacija, na osnovi punog uzajamnog priznanja, bitni preduvjet za ostvarenje 
mira i novog međunarodnog poretka u ovom dijelu Europe. 


Osim toga, normalizacija odnosa od svestranog je interesa, ne samo obostranog, 
nego i svih susjednih zemalja, pa i onih srednje i jugoistočne Europe. 


Sva hrvatska javnost, na svim područjima, od Sabora i državne uprave, do 
gospodarskog, kulturnog i svekolikog života, mora biti usmjerena na oživotvorenje 
što svestranijih odnosa suradnje i povezanosti Hrvatske s Bosnom i Hercegovinom, 
odnosno s Federacijom bošnjačko-hrvatskom. 


Ostvarenje te povezanosti, u duhu Washingtonskog i Daytonskog sporazuma, 
čemu treba poslužiti i osnovano Vijeće za uzajamnu suradnju, od presudne je 
važnosti za sudbinu hrvatstva u BiH, i od osobitih strateških interesa za hrvatsku 
državu. Hrvatska je preuzela i jamstvo za sigurnost konstitutivne ravnopravnosti 
hrvatskog naroda u Federaciji na osnovama međusobnog povezivanja. 


Uspješni razvitak i Federacije, i hrvatsko-bošnjačke povezanosti, potiču glavni 
međunarodni čimbenici, i od najveće su važnosti kako za odnose s glavnim zapadnim 
državama, tako i s brojnim državama islamskog svijeta. 


U ovoj godini potrebno je sustavno unapređivati usklađeno djelovanje 
zakonodavne, izvršne i sudbene vlasti, uz puno poštivanje načela diobe vlasti. To je 
preduvjet veće učinkovitosti hrvatskog državnog, i svekolikog političkog sustava, pa i 
razvijanja njegove demokratičnosti. 


Potrebno je prerazmotriti i unaprijediti sustav lokalne samouprave i državne 
uprave. S političko-pravnog gledišta valja, pri tom, imati u vidu činjenicu da se 
sadašnji županijski ustroj, decentralizacijom upravnih ovlasti, potvrdio kao najbolja 
brana svim pokušajima autonomaštva i agresivnog regionalizma. Županijske 
skupštine i poglavarstva (i posebno Grada Zagreba) imaju ponajprije upravne zadaće, 
s ciljem osiguranja svrhovitog i zakonitog rada svih tijela državne uprave na njihovom 
području, ali i široke mogućnosti samoupravnog rješavanja posebnih lokalnih 
problema. 


S obzirom na promjene, nastale ishodom Domovinskog rata, potrebno je 
razmotriti, i što hitnije donijeti odluke o promjenama u teritorijalnom razgraničenju 


na županije i općine. 

Nove okolnosti, mira i stabilnosti, postavljaju pred sva tijela državne vlasti, kao 
prioritetnu zadaću, izgradnju hrvatske države u svakom pogledu na osnovama 
vladavine prava i socijalne pravde. Pri tom posebnu pozornost valja posvećivati 
zaštiti ljudskih prava i sloboda, te suzbijanju svih oblika kriminala. 


S tim u svezi, potrebno je osigurati da sudbena vlast u potpunosti dovrši svoj, 
Ustavom i zakonima predviđeni, ustroj, da bi se mogla postići sukladnost s ustrojem 
izvršne vlasti i zajamčiti potrebna učinkovitost svih sastavnica. 


Sveukupna državna uprava mora biti u službi građana i stoga uljudna i 
nebirokratska, učinkovita i nepodmitljiva. Valja odlučno razotkrivati i uklanjati sve 
oblike korupcije. 


S tim u svezi Vlada je dužna dovršiti svrhoviti ustroj državne uprave, sa sustavom 
učinkovitog nadzora rada i pojedinih tijela i pojedinih službenika. Posebno se javlja 
nužnost pravnog uređenja odnosa i sukoba javnih i privatnih interesa, u vrijeme 
obavljanja, i neposredno po prestanku, državnih dužnosti. 


Najveću pozornost, sve nadzorne državne službe dužne su posvetiti otkrivanju i 
gonjenju gospodarskog kriminala, osobito onog u izravnoj, ili neizravnoj, svezi s 
državnim financijama i imovinom. 


Zbog promijenjenih unutarnjih i vanjskih okolnosti potrebno je provesti promjene i 
unaprijediti sustav na području obrane i nacionalne sigurnosti. 


Sustav i jačinu hrvatskih oružanih snaga valja prilagoditi novim strateškim 
zahtjevima koji proizlaze iz sadašnjeg geopolitičkog i međunarodnog položaja 
Hrvatske. 


Ministarstvo obrane mora osigurati da sveukupno ponašanje oružanih snaga bude 
pravno uređeno, i dosljedno provođeno. 


Posebno valja razmotriti potrebu izmjena donijetih propisa i odluka u svezi s 
prijelazom iz ratnog, odnosno izvanrednog u mirnodopsko stanje. 


Ne samo proračun, nego i djelatnost, Ministarstva obrane treba što prije rasteretiti 
prenošenjem socijalne brige za sudionike Domovinskog rata na druga državna tijela. 


Ministarstvo unutarnjih poslova, djelatnost kojega je također nužno bila 
uvjetovana ratnim okolnostima, mora se odlučno usmjeriti na suzbijanje unutarnjeg i 
međunarodnog kriminala, posvećujući posebnu pozornost problemu droge i 
terorizma. 

S obzirom na pojavnosti očite zloporabe demokracije, otvorenim zahtjevima za 
kompromitaciju i destabilizaciju demokratski izabrane vlasti, što objektivno smjeraju 
i žele dovesti do obaranja vlasti koja je Hrvatsku izbavila iz jugoslavenskog i 
komunističkog sustava, to se ne samo Ured za nacionalnu sigurnost, nego i sva 
istinski demokratska hrvatska javnost, mora pozabaviti izvorima i krajnjim ciljevima 
takvih pojavnosti. 


Pri tom je znakovito da su se one pojačavale u završnom razdoblju Domovinskog 
rata i da se nastavljaju bez obzira na njegov ishod, ne obazirući se na pravo i dužnost 
demokratski uspostavljene vlasti na zaštitu ustavnog poretka. 


I službe sigurnosti, i sva hrvatska javnosti, ne trebaju tim pojavnostima davati 
pretjeranu pozornost, ali ih ne smiju ni zanemariti, imajući u vidu kretanja u nekim 
drugim zemljama. 


Sa stajališta gospodarstva razdoblje pred nama mora biti obilježeno brzim i trajnim 
rastom. U 1996. godini treba osigurati nastavak stabilnosti nacionalne valute - kune. 
Povoljnu okolnost predstavlja i činjenica da će prema međunarodnim prosudbama 
Hrvatska i tijekom 1996. ostvariti najbolje gospodarske rezultate od svih prijelaznih 
zemalja. Da bi se to ostvarilo, neophodno je ubrzati preustrojstvo gospodarstva, 
ozdravljenje banaka, provedbu privatizacije i učinkovitiju zaštitu vjerovnika. 


Svi gospodarski subjekti moraju se pozabaviti u prvom redu smanjenjem troškova 
poslovanja i tehničkom racionalizacijom, odnosno podizanjem proizvodnosti. 


Vlada svojom politikom mora poticati povećanje domaće štednje i osigurati 
dugoročne investicije od strateške važnosti. 


Samo na taj način moguće je ostvariti neophodan gospodarski napredak, i socijalnu 
stabilnost, uz potrebnu skrb za umirovljenike, invalide, prognanike i sve stradalnike 
rata. 


Svim gospodarsko-financijskim odlukama težiti da se što potpunije ostvaruje 
ustavno načelo, po kojemu je Hrvatska demokratska država slobodnog tržišta, ali i 
socijalna država, u kojoj je socijalna pravda jedno od temeljnih ustavnih vrednota. 


U tom pogledu posebnu ulogu mora imati Državni proračun. To se očituje i u 
njegovu prijedlogu za 1996. godinu, koji svojom izmijenjenom strukturom - kao 
sažetak gospodarske, pa i sveukupne državne politike - jamačno teži poticanju 
razvitka, zaposlenosti i postupnom podizanju životnog standarda. 

Osiguravajući podjednake uvjete za sve, državna vlast, na svim razinama, mora 
poticati duh poduzetništva i slobodne tržišne utakmice. Pri tom valja imati na umu da 
je od svih reformi najteže promijeniti naslijeđenu svijest uopće pa tako i u 
poslovanju, osobito kad je u obrani stečenih probitaka. Stoga treba činiti sustavne 
napore da se što odlučnije prekida s bivšom socijalističkom praksom pasivnog 
čekanja rješenja "odozgo". Sva tijela državne vlasti, na svim razinama, kao i svaki 
gospodarstvenik mora vlastitim inicijativama pokretati gospodarski napredak, 
pitajući se kako je i koliko pridonio općem boljitku u Hrvatskoj. 


U ovoj godini treba konačno završiti raspravu i donijeti zakon o denacionalizaciji, 
odnosno o odšteti za oduzetu imovinu. Pri tom valja polaziti od načela da se 
ispravljanjem nepravdi iz prošlosti ne naprave još veće nepravde u sadašnjosti, ali 
isto tako potrebno je voditi računa kako o utjecaju na gospodarski život tako i o 
državnim interesima u cjelini. 


Prestankom ratnih okolnosti i očekivanim gospodarskim rastom u mirnodopskim 
uvjetima stvaraju se preduvjeti za drugačijom preraspodjelom nacionalnog 
bogatstva, odnosno proračunskih sredstava. Već u ovoj godini bit će moguća nešto, 
na nekim područjima i znatno veća financijska potpora države u znanosti, prosvjeti, 
kulturi i sportu. To, jamačno, još neće biti zadovoljavajuće, ali može dodatno 
potaknuti i olakšati rješavanje njihovih problema. 


10. 


I u ovoj godini valja nastaviti provedbu reforme zdravstvenog sustava s težnjom 
krajnje racionalizacije, bolje tehničke opremljenosti i privatizacije. 


S obzirom na sadašnje materijalne mogućnosti društva možemo biti zadovoljni 
zdravstvenim stanjem pučanstva, mjerenim prema uobičajenim kriterijima svjetske 
zdravstvene organizacije, ali je potrebno poduzimati korake za ravnomjerniji ustroj 
zdravstvene službe po županijama, osobito u svezi sa stanjem na dosada okupiranim 
područjima. 


U proteklom razdoblju hrvatska država trošila je golema sredstva i za zdravstveno 
zbrinjavanje stotine tisuća prognanika i izbjeglica. U narednom razdoblju valja jasno 
razgraničiti i utvrditi kriterije za uključivanje u sustav socijalne skrbi samo onog dijela 
pučanstva kojem je ona i neophodno potrebna. 

Suzbijanjem zloporaba u ovom sustavu i "rada na crno", stvorit će se preduvjeti za 
kvalitetnije rješavanje stvarnih socijalnih problema. 


11. 


U okviru općeg programa obnove i razvitka, u ovoj godini treba poduzimati 
određenije korake, programske, pravne i gospodarske, za sustavno i postupno 
rješavanje zabrinjavajućeg demografskog stanja u cjelini, a pogotovo u pojedinim 
županijama i općinama. 


Program demografske obnove mora biti stalna briga i obveza sveukupne državne 
politike i uprave na svim razinama, ali i svih sastavnica društvenog života. 


12. 


Sve naprijed navedene bitne zadaće hrvatske državne politike u 1996. godini čine - 
samo se po sebi razumije - i operativni program i programske zadaće hrvatske Vlade 
za naredno razdoblje. S obzirom na sve postignute uspjehe u prošloj - 1995. - godini, 
u ovoj, prijelaznoj godini na mirnodopsko stanje, postoje sve pretpostavke za dalje 
uspjehe u sveukupnoj, gospodarskoj i kulturnoj izgradnji, te za jačanje 
međunarodnog položaja samostalne i nezavisne, suverene i demokratske hrvatske 
države. 


Uvjeren sam, stoga, da ćemo u ovoj, 1996. godini, u mirnodopskim uvjetima, 
postići rezultate dostojne onim ratnim u prošloj godini, na putu izgradnje samostalne 
Hrvatske u zemlju zajamčenih ljudskih sloboda, sreće i blagostanja svih njezinih 


građana. 


Hvala na pozornosti. 

